title: Symmetria

text:
Pitkään oletettiin, että kaikki fysiikan lait ovat bilateraalisesti symmetrisiä siinä mielessä, että
jos jokin fysikaalinen ilmiö on mahdollinen, myös saman ilmiön peilikuva on mahdollinen. Kaikki klassisen mekaniikan ja myös sähkömagnetismin lait ovat tässä mielessä symmetrisiä; on tosin huomattava, että magneettikenttä on luonteeltaan pseudovektori. Tämä luonnonlakien symmetrisyys on yhtäpitävää sen kanssa, että pariteetti säilyy.


title: Symmetria

text: Vuonna 1957 kuitenkin osoittautui, että pariteetti ei säily kaikissa heikon vuorovaikutuksen aikaansaamissa hiukkasreaktioissa. Ensimmäiseksi tämä havaittiin tutkittaessa koboltti-60:n beetahajoamista matalissa lämpötiloissa. Sen sijaan kaikissa tunnetuissa ilmiöissä pätee CPT-symmetria: jokainen luonnonlakien mukainen ilmiö on mahdollinen myös siten muunnettuna, että tapahtuman paikallinen ympäristö käännetään peilikuvakseen, kaikki ilmiöön osallistuvat hiukkaset korvataan antihiukkasillaan ja ilmiö tapahtuu ajallisesti takaperin.


title: Symmetria

text: Kaikki klassisen mekaniikan ja sähkömagnetismin peruslait ovat symmetrisiä myös ajan suhteen siten, että jos jokin ilmiö on niiden mukaan mahdollinen, se on mahdollinen myös käänteiseen suuntaan. Niinpä mikään fysiikan laki ei estäisi esimerkiksi planeettoja kiertämästä Auringon ympäri päinvastaiseen suuntaan.


title: Symmetria

text: Jokapäiväisen kokemuksemme perusteella aika vaikuttaa kuitenkin perustavalla tavalla epäsymmetriseltä: menneisyydellä ja tulevaisuudella näyttää olevan ratkaiseva ero. Tämä ilmenee erityisesti siinä, että muistamme menneisyyden mutta emme tulevaisuutta, toisaalta voimme vaikuttaa tulevaisuuteen mutta emme menneisyyteen, ja yleensäkin syy on aina ennen seurausta. Viimeksi mainittu seikka ilmaistaan suppeassa suhteellisuusteoriassa kausaliteetin invarianssina. Lisäksi useimmat ympärillämme havaitsemamme ilmiöt ovat selvästi irreversiibelejä eli ne eivät voi tapahtua päinvastaiseen suuntaan: esimerkiksi pöydältä lattialle pudonnut astia saattaa särkyä, mutta sen sirpaleet eivät itsestään kokoonnu takaisin ehjäksi astiaksi. Niinpä jos mitä elokuvaa näytetään takaperin, katsojat huomaavat asian yleensä heti.. Arthur Eddington antoi tälle ajan epäsymmetrisyydelle nimen ajan nuoli. Kosmologisella tasolla ajan epäsymmetrisyys ilmenee maailmankaikkeuden metrisenä laajenemisena.


title: Symmetria

text:
On osoittautunut, että arkielämän ilmiöiden ajallinen epäsymmetria eli irreversiibeliys perustuu kaikissa tapauksissa viime kädessä termodymaniikan toiseen pääsääntöön
jonka mukaan minkä tahansa fysikaalisen systeemin epäjärjestys tai sitä mittaava suure, entropia, pyrkii kasvamaan.


title: Symmetria

text: Symmetrialla on merkitys myös biologiassa. Monet eläimet, myös ihmiset, ovat ainakin likipitäen bilateraalisesti symmetrisiä eli vasen-oikea-symmetrisiä. Esimerkiksi kädellisillä on tutkittu symmetrian merkitystä parinvalinnassa. Toisaalta esimerkiksi meritähtien symmetria saattaa olla viisi- tai kahdeksanparista.


title: Symmetria

text: Useimpien kasvien lehdet ovat myös bilateraalisesti symmetrisiä. Monet kukat ovat likipitäen säteittäisesti symmetrisiä, toisin sanoen symmetrisiä sellaisten rotaatioiden suhteen, joissa kiertokulma on 360° jaettuna kukan terälehtien lukumäärällä tai jokin tämän kulman monikerta.


title: Symmetria

text: Symmetria on tärkeä myös kemiassa, koska se selittää monet spektroskopian, kvanttikemian ja kiderakenteiden tutkimuksen havainnot.


title: Symmetria

text: Useimmat epäorgaaniset ja monet orgaanisetkin molekyylit ovat ainakin bilateraalisesti symmetrisiä; joillakin, esimerkiksi metaanimolekyylillä on useampiakin symmetriatasoja. On kuitenkin olemassa runsaasti myös epäsymmetrisiä molekyylejä. Tällaisissa tapauksissa yhdisteellä on kaksi optista isomeeria, ja aine, joka sisältää vain toista isomeeria, on optisesti aktiivista. Optisten isomeerien fysikaaliset ja kemialliset ovat muutoin samat paitsi että ne kiertävät polarisoitunutta valoa vastakkaisiin suuntiin. Sitä vastoin niiden fysiologiset vaikutukset ovat yleensä erilaiset, mikä johtuu soluissa ennestään olevista optisesti aktiivisista aineista.


title: Symmetria

text: Esimerkkejä biologisesti merkittävistä optisesti aktiivisista aineista ovat sokerit sekä glysiiniä lukuun ottamatta kaikki aminohapot ja proteiinit.


title: Symmetria

text: Kvartsin kiderakenne on myös epäsymmetrinen, minkä vuoksi kvartsi on optisesti aktiivista. On siis olemassa kahdenlaisia kvartsikiteitä, jotka rakenteeltaan ovat toistensa peilikuvia ja kiertävät polarisoitunutta valoa vastakkaisiin suuntiin.


title: Symmetria

text: Jokaisessa inhimillisessä pyrimyksessä, jossa tavoitellaan vaikuttavaa näkyvää tulosta, symmetrialla on syvällinen merkitys. Synnynnäinen mieltymys symmetriaan voidaan havaita reaktioistamme suuresti symmetrisiin luonnon kohteisiin kuten täydellisesti muodostuneisiin kiteisiin tai kauniisti kiertyneisiin simpukankuoriin. Ensimmäinen reaktiomme löytäessämme sellaisen kohteen on usein olettaa, että kyseessä on toisen ihmisen aikaansaannos, mikä pian vaihtuu yllättävään toteamukseen, että huomiota herättävät symmetriat ovatkin luonnon tuotteita.


title: Symmetria

text:
Ihmiset havaitsevat monissa tilanteissa sosiaalisen vuorovaikutuksen symmetrisen luonteen, johon usein kuitenkin liittyy myös epäsymmetristä tasapainoa. Esimerkkeinä ovat arviot vastavuoroisuudesta, empatiasta, anteeksipyynnöstä,
dialogista, kunnioituksesta, oikeudesta ja kostosta. Symmetriset vuorovaikutukset lähettävät viestin "olemme kaikki samaa", kun taas asymmetriset vuorovaikutukset lähettävät viestin "Minä olen erikoinen, parempi kuin sinä." Tasavertaiset ihmissuhteet perustuvat symmetriaan, valtasuhteet asymmetriaan.


title: Symmetria

text: Toinen inhimillinen toiminta, jossa tuloksen ulkonäöllä on suuri merkitys, on arkkitehtuuri. Sekä entisinä että nykyaikana suurten rakenteiden tarkoitus on usein tehdä vaikutus ne näkeviin ihmisiin tai jopa säikähdyttää heitä, ja tällaisen tavoitteen saavuttaminen edellyttää yleensä symmetrian käyttöä.


title: Symmetria

text: Muutamia esimerkkejä muinaisajan arkkitehtuurista, jossa symmetriaa käytettiin voimakkaan vaikutuksen aikaansaamiseksi, ovat Egyptin pyramidit, Ateenan Parthenon, ensimmäinen ja toinen Jerusalemin temppeli, Kiinan Kielletty kaupunki, Kamputseamn Angkor Wat -rakennusryhmä sekä esikolumbiaanisten kulttuurien monet temppelit ja pyramidit. Myöhäisemmältä ajalta voidaan mainita goottilaiset katedraalit sekä Yhdysvaltain presidentti Thomas Jeffersonin auintalo Monticello. Taj Mahal on myös hyvä esimerkki symmetriasta arkkitehtuurissa.


title: Symmetria

text: Mielenkiintoinen esimerkki rikkoutuneesta symmetriasta arkkitehtuurissa on Pisan kalteva torni, jonka kuuluisuus ei johdu mistään sen pienestä osasta eikä sen alun perin tarkoitetusta symmetriasta vaan symmetrian rikkoutumisesta sen kääntyessä kallelleen jo rakennusvaiheessaan. Nykyaikaisia esimerkkejä arkkitehtuurista, joka tekee vaikutuksen mutkikaalla erilaisten symmetrioiden käytöstä, ovat Sydneyn oopperatalo Australiassa ja yksinkertaisempi Astrodome Houstonissa, Texasissa.


title: Symmetria

text: Symmetria löytää tiensä arkkitehtuuriin niin suuressa kuin pienessäkin mittakaavassa, alkaen rakennusten yleisnäkymistä ulkoa päin katsottuna sekä pohjapiirroksista aina rakennusten pieniin yksityiskohtiin saakka kuten ovien peileihin, ikkunoiden lasimaalauksiin, lattialaatoituksiin, friiseihin, portaikkoihin ja balustereihin. Eritasoisten symmetrioiden käytössä islamilainen arkkitehtuuri, josta Taj Mahal on hyvä esimerkki, menee usein paljon pidemmälle kuin minkään muun kulttuurin ja aikakauden aikaansaannokset osittain siitä syystä, koska islam kieltää ihmisten ja eläinten kuvaamisen.


title: Symmetria

text: Siitä lähtien, kun savenvalajan pyörää ensimmäisen kerran alettiin käyttää saviastioiden muotoilemiseen, symmetrialla on ollut keramiikassa tärkeä osuus. Ensinnäkin pyörällä valmistetut saviastiat väistämättä saavat pyörähdyssymmetrisen muodon, mutta jättävät suuren vapauden muotoilla esine pystysuorassa suunnassa halutulla tavalla. Tästä alkuperäisestä symmetrisestä lähtökohdasta kulttuureilla on muinaisista ajoista saakka ollut taipumus lisätä kuviointeja, jotka käyttävät hyväkseen tai monessa tapauksessa rajoittavat täydellistä pyörähdyssymmetriaa, kunnes jokin tietty ulkomuoto on saavutettu. Esimerkiksi persialaisissa saviastioissa neljänneltä vuosituhannelta eaa. ja aikaisemminkin käytettiin symmetrisiä siksak-kuvioita, neliöitä ja toistuvia kuvioita mutkikkaamman ja visuaalisesti hämmästyttävän kokonaismuotoilun aikaansaamiseksi.


title: Symmetria

text: Metallista valetuilla astioilla ei ole samaa valmistustavasta johtuvaa alkuperäistä pyörähdyssymmetriaa kuin pyörän avulla valmistetuilla saviastioilla, mutta muutoin nekin on varhaisista ajoista saakka koristeltu kuvioilla, jotka miellyttivät niiden käyttäjiä. Esimerkiksi muinaiset kiinalaiset käyttivät symmetrisiä kuviointeja pronssivalussa jo 1600-luvulla eaa. Pronssiastioissa esiintyy sekä bilateraalinen pääaihe että toistuvia kuvioita niiden reunoissa.


title: Symmetria

text: Symmetrian käytöllä matoissa ja ryijyissä on monissa kulttuureissa pitkät perinteet. Navajot käyttivät sekä diagonaalisia että suorakulmaisia aiheita. Monissa itämaisissa matoissa on selvä symmetriakeskus ja niiden reunoilla toistuu säännöllinen kuviointi. Mattojen suorakulmaisen muodon vuoksi ei ole yllättävää, että niissä tyypillisesti käytetään kvadrilateraalista symmetriaa, toisin sanoen niiden kuviot ovat symmetriset sekä pitkittäisen että poikittaisen akselin suhteen.


title: Symmetria

text: Symmetria ei rajoitu kuvataiteeseen. Sen merkitys musiikissa liittyy moniin näkökohtiin musiikin luomisessa ja kuuntelemisessa.


title: Symmetria

text: Monet säveltäjät ovat käyttäneet tietyllä tavalla symmetrisiä sävellysmuotoja, joita voidaan kuvata esimerkiksi kaaviolla ABCBA. Sellaista ovat käyttäneet Steve Reich, Béla Bartók ja James Tenney. Klassisessa musiikissa Bach käytti symmetriakäsitteitä kuten permutaatiota ja invarianssia.


title: Symmetria

text: Symmetria liittyy huomattavalla tavalla myös musikaalisten sävelasteikkojen ja sointujen muodostumiseen. Perinteinen tonaalinen musiikki kuitenkin perustuu epäsymmetriseen diatoniseen asteikkoon ja niin ikään epäsymmetrisiin duuri- ja mollikolmisointuihin. Symmetristen asteikkojen ja sointujen kuten kokosävelasteikon, ylinousevan kolmisoinnun ja vähennetyn nelisoinnun sanotaan olevan vailla selvää suuntaa ja etenevää liikettä. Niistä ei ilmene sävellajin perussävel eli tonaalinen keskus. Kuitenkin säveltäjät kuten Alban Berg, Béla Bartók ja George Perle ovat käyttäneet symmetria-akseleita tai intervallien muodostamia syklejä.


title: Symmetria

text:
Perle selitti asian vuonna 1992 näin: "C-E, D-G ja Es-G ovat saman intervallin eri esiintymiä. … toisenalainen identeetti … liittyy symmetria-akseleihin.
C-E kuuluu symmetrisessä suhteessa toisiinsa olevien dyadien perheeseen seuraavasti:"


title: Symmetria

text: Niinpä sen lisäksi, että C-E kuuluu neljästä puoliaskelesta kuuluvien intervallien perheeseen, se kuuluu myös summa-4 -perheeseen (missä C on 0).


title: Symmetria

text: Intervallien syklit ovat symmetrisiiä ja näin ollen ei-diatonisia. Kuitenkin seitsemän sävelen osuus sarjasta C5, kvinttien sarjasta, muodostaa diatonisen duuriasteikon. Romantiikan musiikissa kuten Gustav Mahlerin ja Richard Wagnerin sävellyksissä sykliset tonaaliset sointukulut muodostavat linkin syklisestä sävelsarjasta modernistien kuten Bartókin, Alexander Scriabinin, Edgard Varèsen ja Wienin koulun atonaaliseen musiikkiin. Samaan aikaan tällaiset sointukulut merkitsivät luopumista tonaalisuudesta.


title: Symmetria

text: Ensimmäinen laajempi sävellys, joka johdonmukaisesti perustuu sävelten symmetrisiin suhteisiin, oli todennäköisesti Alban Bergin "Kvartetti", opus 3 (1910).


title: Symmetria

text: Symmetrian ja estetiikan suhde on monimutkainen. Jotkin yksinkertaiset symmetriat, erityisesti bilateraalinen symmetria, näyttävät olevan syvällisesti juurtuneet ihmsiten käsitykseen toisten elävien olentojen terveydestä ja kunnosta, minkä osoittaa yksinkertainen koe, jossa kauniiden kasvojen kuvaa vääristetään toiselta puolelta ja kysytään katsojilta, kuinka viehättävä tuloksena saatu kuva on. Näin ollen ihmisellä näyttää olevan synnynnäinen mieltymys sellaisiin symmetrioihin, jotka jäljittelevät biologiaa, mikä vuorostaan saa aikaan voimakkaan taipumuksen tehdä keinotekoiset esineet samaan tapaan symmetrisiksi. Biologisesti inspiroitujen symmetrioiden suuren merkityksen ymmärtämiseksi on vain kuviteltava, kuinka vaikea olisi markkinoida hyvin epäsymmetrisiä autoja tai muita kulkuneuvoja.


title: Symmetria

text: Toinen symmetrian erityispiirre on sen yksinkertaisuus, mikä vuorostaan viittaa turvallisuuteen ja tuttuuteen. Esimerkiksi hyvin symmetrinen huone on samalla sellainen, jossa mikä tahansa poissa paikoiltaan oleva tai potentiaalisesti uhkaava voidaan helposti ja välittömästi tunnistaa. Esimerkiksi henkilöt, jotka ovat kasvaneet täysin suorakulmaisissa taloissa, joissa on runsaasti keskenään täysin samanlaisia esineitä, voivat kokea ensimmäisen kokemuksensa oleskelusta ei-suorakulmaisessa huoneessa, jossa ei ole kahta samanlaista esinettä, varsin ärsyttäväksi. Symmetria voi näin ollen olla mukavuuden lähde, ei vain biologisen terveyden vaan myös turvallisen ja hyvin ymmärretyn elinympäristön osoittimena.


title: Symmetria

text: Toisaalta liiallinen symmetria vaikuttaa helposti kyllästyttävältä ja mielenkiinnottomalta. Erityisesti ihmisillä on voimakas taipumus käyttää hyväkseen tai tutkia uusia mahdollisuuksia, ja äärimmäisissä muodossaan symmetria voi muodostua esteeksi sellaisille mahdollisuuksille. Useimmat henkilöt suosivat kuvioita, joissa ilmenee tietty määrä yksinkertaisuutta ja symmetriaa, mutta kuitenkin tarpeeksi monimutkaisuutta tekemään ne mielenkiintoisiksi.


title: Symmetria

text: Vielä yksi mahdollisuus on, että kun symmetriat muodostuvat kovin mutkikkaiksi tai haastaviksi, ihmismielellä on taipumus "virittää ne pois päältä" ja tulkita ne vielä toisella tavalla: kohinana, joka ei sisällä hyödyllistä informaatiota.


title: Symmetria

text: Lopuksi symmetrian havaitseminen ja arvostus riippuu myös kulttuurisesta taustasta. Esimerkiksi paljon suurempi mutkikkaiden geometristen symmetrioiden käyttö monissa islamilaisissa kulttuureissa tekee todennäköisemmäksi, että sellaisista kulttuureista peräisin olevat henkilöt arvostavat sellaisia taidemuotoja, tai päinvastoin kapinoivat niitä vastaan.


title: Symmetria

text: Kuten monissa inhimillisissä toiminnoissa, näiden monien tekijöiden yhteistulos on, että symmetrian tehokas käyttö taiteessa ja arkkitehtuurissa on monimutkainen, intuitiivinen asia ja riippuu suuresti niiden henkilöiden kyvistä, joiden on sovellettava sellaisia tekijöitä luovassa työssään. Rakenteen, värin, mittasuhteiden ja muiden tekijöiden tavoin symmetria on voimakas aines sellaisissa synteeseissä; tarvitsee vain tutkia Taj Mahalia sen toteamiseksi, kuinka suuri osuus symmetrialla on kohteiden esteettiseen puoleensavetävyyteen.


title: Symmetria

text: Modernistinen arkkitehtuuri hylkää symmetrian. Sen edustajat ovat sanoneet, että vain huono arkkitehti luottaa symmetriaan. Symmetristen muotojen, massojen ja rakenteiden sijasta modernistinen arkkitehtuuri perustuu siipirakennuksiin ja massojen tasapainoon. Jotkut ihmiset pitävät rakennusten ja rakennelmien epäsymmetrisiä muotoja vallankumouksellisina, toisten mielestä ne ovat levottomia, kyllästyttäviä ja luonnottomia.


title: Symmetria

text: Esimerkkejä symmetrian tietoisemmasta käytöstä on M. C. Escherin taiteessa.


title: Gelete Burka

text: Gelete Burka (sukunimi myös muodoissa Burika ja Burika Bati, s. 23. tammikuuta 1986 Arsi, Oromia, Etiopia) on etiopialainen maasto- ja keskimatkojen juoksija.


title: Gelete Burka

text: Burka voitti Lausannen maastojuoksun MM-kisoissa 2003 nuorten sarjassa pronssia ja joukkuekilpailussa kultaa. St. Etiennen ja St. Galmierin maastojuoksun MM-kisoissa 2005 hän voitti nuorten kilpailun ja oli samalla joukkuekilpailussa hopealla. Hän juoksi toukokuussa Dohassa 3 000 metrin junioreiden Etiopian ennätyksen 8.39,90. Helsingin MM-kisoissa hän juoksi 1 500 metrin juoksussa kahdeksanneksi ajalla 4.04,77 ja teki elokuun lopussa Rietissä saman matkan nuorten Afrikan ennätyksen 3.59,60. Kauden lopussa hän sijoittui 3 000 metrin juoksussa toiseksi ajalla 8.48,65. Fukuokan maastojuoksun MM-kisoissa 2006 hän voitti lyhyen matkan maailmanmestaruuden ja oli samalla mukana joukkuekilpailun voittaneessa Etiopian joukkueessa. Myöhemmin samana vuonna hän juoksi 3 000 metrillä kuudenneksi ajalla 8.41,22.


title: Gelete Burka

text: Mombasan maastojuoksun MM-kisoissa 2007 Burka sijoittui neljänneksi ja sai joukkuekilpailussa kultaa. Hän voitti Algerin Afrikan kisoissa 1 500 metriä ajalla 4.06,89. Osakan MM-kilpailuissa hän sijoittui 5 000 metrillä kymmenenneksi ajalla 15.07,46. Maaliskuussa 2008 hän juoksi Valencian sisäratojen MM-kisoissa 1 500 metrillä kolmanneksi Afrikan ennätysajalla 3.59,75, mutta nousi voittajaksi kun dopingista kiinni jääneet venäläiset Jelena Soboleva ja Julija Fomenko hylättiin. Edinburghin maastojuoksun MM-kisoissa hän oli samana vuonna kuudes ja sai joukkuekultaa. Hän voitti 1 500 metrin Afrikan-mestaruuden Addis Abebassa ajalla 4.08,25. Pekingin olympialaisissa 2008 hän ei päässyt 1 500 metrin alkueristä jatkoon, mutta juoksi Rietissä mailin Afrikan ennätyksen 4.18,23. hän juoksi 1 500 metrillä toiseksi.


title: Gelete Burka

text: Burka oli Ammanin maastojuoksun MM-kilpailuissa 2009 kahdeksas ja sai joukkuekilpailussa hopeaa. Berliinin MM-kilpailuissa 2009 hän sijoittui 1 500 metrillä kymmenenneksi kaaduttuaan 200 metriä ennen maalia. hän oli 1 500 metrillä kuudes. Dohan sisäratojen MM-kilpailuissa 2010 hän sai samalla matkalla pronssia ajalla 4.08,39 ja Nairobin Afrikan-mestaruuskilpailuissa hopeaa ajalla 4.11,12. Seuraavan vuoden Daegun MM-kilpailuissa hän keskeytti 1 500 metrin välierissä. Istanbulin sisäratojen MM-kilpailuissa 2012 hän voitti pronssia 3 000 metrillä ajalla 8.40,18. Lontoon olympialaisissa hän sijoittui 5 000 metrillä viidenneksi.


title: Gelete Burka

text: Burka karsiutui 1 500 metrin alkuerissä Moskovan MM-kilpailuissa 2013. Hän saavutti Pekingin MM-kilpailuissa 2015 hopeaa 10 000 metrillä ajalla 31.41,77. Brazzavillen Afrikan kisoissa hän sai samalla matkalla pronssia ajalla 31.38,33.Rio de Janeiron olympialaisissa 2016 hän sijoittui 10 000 metrillä kahdeksanneksi ennätyksellään 30.26,66.


title: P. L. Travers

text: Pamela Lyndon Travers (syntyjään Helen Lyndon Goff, 9. elokuuta 1899 Maryborough, Queensland, Australia – 23. huhtikuuta 1996 Lontoo) oli australialainen kirjailija, näyttelijä ja journalisti, joka tunnetaan etenkin Maija Poppanen -kirjasarjastaan, jossa mystinen, sateenvarjolla lentävä lastenhoitaja Maija Poppanen onnistuu aina uudestaan piristämään lasten päivää taikaa ja seikkailuja täynnä olevasta laukustaan.


title: P. L. Travers

text: Helen Goffin vanhemmat olivat pankinjohtaja Travers Robert Goff ja Margaret Agnes Goff (o.s. Morehead). Travers Goff kuoli tytön ollessa 7-vuotias ja kirjailija itse uskoi isänsä kuoleman johtuneen voimakkaasta alkoholin käytöstä.


title: P. L. Travers

text: Alkujaan Goff oli tarjoilija ja tanssija. Hän esiintyi pääasiassa Shakespearen näytelmissä Australiassa ja Uudessa-Seelannissa. Vuonna 1924 hän muutti Englantiin ja otti käyttöön kirjailijanimen P. L. Travers. Kirjailijanimensä alkukirjaimilla P. L. hän halusi naamioida tiedon sukupuolestaan, samaa keinoa ovat käyttäneet Peter Panin luoja J. M. Barrie, runoilija T. S. Eliot ja Harry Potter -kirjailija J. K. Rowling .


title: P. L. Travers

text: Vuonna 1925 Travers tapasi Irlannissa runoilija George William Russellin, tuolloisen "The Irish Statesman" -lehden päätoimittajan, joka hyväksyi joitakin Traversin runoja julkaistavaksi. Russellin kautta Travers tutustui William Butler Yeatsiin ja muihin irlantilaisrunoilijoihin, jotka elähdyttivät hänen kiinnostuksensa maailman mytologiaan. Myöhemmin mystikko G. I. Gurdjieffilla oli häneen , kuten myös moniin muihinkin kirjallisuusvaikuttajiin, suuri vaikutus.


title: P. L. Travers

text: Ensimmäisestä Maija Poppanen -romaanista tuli valtavan suosittu sen ilmestyessä vuonna 1934. Sitä seurasi viisi jatko-osaa, joista viimeinen ilmestyi vuonna 1988. Romaanien lisäksi Travers julkaisi runoja.


title: P. L. Travers

text: Travers ei koskaan avioitunut, mutta ollessaan lähemmäs 40-vuotias hän adoptoi pojan.


title: P. L. Travers

text: Brittiläisen imperiumin ritarikunta myönsi Travesille "Brittiläisen imperiumin upseeri (Officer of the British Empire, OBE)" arvonimen vuonna 1977. Travers kuoli Lontoossa vuonna 1996.


title: P. L. Travers

text: P. L. Travers ei halunnut Maija Poppanen kirjaansa filmattavan, mutta vuosikymmenen kestäneen taivuttelun jälkeen Walt Disney sai hänet allekirjoittamaan sopimuksen tehtyään tarjouksen, josta kirjailija ei voinut kieltäytyä. Travers palkattiin elokuvan neuvonantajaksi, mutta hänen neuvojaan ei kuitenkaan huomioitu ja kerrotaan, että P. L. Travers oli niin pettynyt siihen mitä Disney oli hänen luomukselleen tehnyt, että hän itki elokuvan ensi-illassa. Tämän jälkeen Travers ei enää suostunut jatkamaan Disney-yhteistyötä. Maija Poppanen -kirjan pohjalta tehty Disneyn elokuvamusikaali julkaistiin vuonna 1964 ja elokuva palkittiin viidellä Oscarilla.


title: P. L. Travers

text: Maija Poppanen -elokuvan tuotannosta tehtiin elokuva vuonna 2013 "Saving Mr. Banks", jossa Traversia näyttelee Emma Thompson ja Walt Disneyä Tom Hanks.


title: Tupolev ANT-20

text: Tupolev ANT-20 oli 1930-luvun suurin lentokone ja sellaisena Neuvostoliiton näytöskone. Koneessa oli kahdeksan moottoria. Sen nimi oli ”Maksim Gorki” ()


title: Tupolev ANT-20

text: Koneen suunnitteli Andrei Tupolev. Kone rakennettiin 4. heinäkuuta 1933 – 3. huhtikuuta 1934. Muita tämän tyypin koneita ei valmistettu. Se juhlisti kirjailija Maksim Gorkin 40-vuotista uraa.


title: Tupolev ANT-20

text: Ranskalainen kirjailija ja lentäjä Antoine de Saint-Exupéry oli ainut ulkomainen lentäjä, joka oli matkustanut koneella. Hän kirjoitti lennoista artikkeleita Paris-Soir-lehteen.


title: Tupolev ANT-20

text: Koneessa oli voimakas radiolähetin, josta se sai nimen ”Ilmojen ääni” (ven. ”Голос с неба”, "golos s neba"). Sen mukana kulki myös painokone, kirjasto ja äänielokuvaprojektori, joka mahdollisti elokuvien katselun lennon aikana. Se oli ensimmäinen matkustajakone, jossa oli koneeseen kuuluva porras matkustajille. Poikkeuksellisesti kone käytti 120 voltin vaihtovirtaa eikä 28 voltin tasavirtaa, kuten tapana on. Kone oli rakennettu helposti purettavaksi ja rautateitse kuljetettavaksi, jottei se jäisi kelirikkokentille. Vaikka kone oli esittelykone, sillä oli tuohon aikaan suurin matkustajakapasiteetti.


title: Tupolev ANT-20

text: 18. toukokuuta 1935 I.V. Mikhejev ja I.S. Zhurov nousivat Moskovasta yhdessä Tupolev ANT-14-, Polikarpov R-5- ja Polikarpov I-5 -koneiden kanssa näytöslennolle. I-5-koneen ohjaaja N. Blagin teki epäonnistuneen silmukan ja törmäsi ANT-20:een, joka tuhoutui maahansyöksyssä Moskovaan. Onnettomuudessa kuoli 45 ihmistä. Tämän jälkeen onnettomuuden kuolleisiin lukeutunut Blagin eli Neuvostoliitossa hetken blaginisni-sanassa, joka tarkoitti ”ylimielistä auktoriteettien halveksuntaa”.


title: Tupolev ANT-20

text: Korvaava ANT-20bis-kone rakennettiin vuonna 1936. Moottorien suorituskyky oli parantunut hieman, koneessa oli kuusi moottoria.


title: All your base are belong to us

text: All your base are belong to us on vahingossa väärin kirjoitettu englanninkielinen lause, joka aiheutti suuren mittakaavan ilmiön Internetissä vuosina 2001 ja 2002. Teksti on peräisin vuonna 1989 ilmestyneen japanilaisen "Zero Wing" -nimisen videopelin englanninkielisestä versiosta. Koko peli oli käännetty englannin kielelle huonosti, mutta lause ”all your base are belong to us” huvitti ihmisiä erityisen paljon.


title: All your base are belong to us

text: Lause oikein kirjoitettuna olisi ”all your bases belong to us” eli väärin kirjoitetusta lauseesta puuttuu monikon s-kirjain ja siinä on ylimääräinen olla-verbi. Lisäksi belong-verbi (”kuulua jollekin”) ei ole erityisen hyvin sopiva lauseen kontekstissa. Suomennettuna lause tarkoittaa ”kaikki tukikohtanne kuuluvat meille” (ts. ”ovat hallussamme”), mutta virheellisessä versiossa lukee pikemminkin ”Kaikki tukikohtasi ovat kuulua meille”. Itse "Zero Wing" on tavanomainen avaruusympäristöön sijoitettu ammuntapeli, joka sai suhteellisen myönteiset arvostelut lehdistössä.


title: All your base are belong to us

text: Lause esiintyi ensimmäisen kerran Internetissä tiettävästi vuonna 1998. Siitä alkaen se alkoi levitä Internetin erilaisilla foorumeilla. Netissä levisi vuoden 2001 alusta lähtien paljon humoristisia kuvia, joihin kyseinen lause oli liitetty kuvankäsittelyohjelmalla. Erityisen tunnettu oli ”Bad_CRC” -nimellä tunnettu Flash-animaatio, jota ladattiin netistä paljon, ja joka pääsi myös uutisiin Internetin uutispalstoilla ja oli myös joskus televisiossa.


title: All your base are belong to us

text: "Zero Wing" -pelin versio, jonka alkuanimaatiosta lause on peräisin, julkaistiin Sega Mega Drivelle vuonna 1992. Alkuperäinen kolikkopeliversio "Zero Wingistä" ei sisällä kyseistä lausetta. Peli on saatavissa näiden lisäksi myös PC Engine -konsolille, mutta PC Enginen versiossa pelin aloittava animaatio on täysin erilainen eikä siinä esiinny kyseistä lausetta. "Zero Wing" -peliä ei koskaan julkaistu Sega Mega Driven Yhdysvaltain versiolle. Näin ollen peli olisi jäänyt Yhdysvalloissa varsin tuntemattomaksi ilman tätä kohua.


title: All your base are belong to us

text: Ilmiön on katsottu osoittaneen Internetin kyvyn levittää uusia sanontoja nopeudella, joka ei olisi mahdollista perinteiselle massamedialle. Lausetta on käytetty esimerkkinä meemistä, eli itsestään leviävästä ajatuksesta tai viestistä. Vaikka lause meni pois muodista vuoden 2001 jälkeen, on se yhä yksi käytetyimmistä väärin kirjoitetun englannin kielen lauseista. Sitä käytetään usein sotahuutona monissa tietokonepeleissä, etenkin netin kautta pelattavissa. Lausetta muutetaan usein siten, että sana ”base” korvataan jollain uuteen kontekstiin sopivammalla substantiivilla. Lause on myös esiintynyt lukuisissa yhteyksissä populaarikulttuurin eri aloilla.


title: All your base are belong to us

text:
In A.D. 2101
War was beginning.
Captain: What happen?
Mechanic: Somebody set up us the bomb.
Operator: We get signal.
Captain: What !
Operator: Main screen turn on.
Captain: It’s You !!
Cats: How are you gentlemen !!
Cats: All your base are belong to us.
Cats: You are on the way to destruction.
Captain: What you say !!
Cats: You have no chance to survive make your time.
Cats: HA HA HA HA …
Operator: Captain!
Captain: Take off every ’zig’ !!
Operator: You know what you doing.
Captain: Move ’zig’.
Captain: For great justice.


title: Dirt

text:
Dirt on vuonna 1992 julkaistu grunge/heavy metal -yhtye Alice in Chainsin toinen studioalbumi. Albumin myötä yhtye nousi suureen suosioon ja siitä tuli yksi grunge-musiikin johtavista kokoonpanoista. Albumi käsittelee paljon laulaja Layne Staleyn elämää ja heroiiniaddiktiota, sekä kitaristi Jerry Cantrellin masennusta ja ihmissuhteita. Musiikilliselta tyyliltään albumi on yhtyeen raskaammasta päästä ja siinä on paljon vaikutteita metallimusiikista. Albumi ylsi Yhdysvalloissa Billboard 200 -listan sijalle 6 ja Suomessa virallisen albumilistan sijalle 11.
Albumilta julkaistiin singlet kappaleista "Them Bones", "Rooster", "Down in a Hole", "Angry Chair" ja "Would?".


title: Dirt

text: Albumin peruskonsepti on erittäin tummanpuhuva. Sanoitukset käsittelevät masennusta, ihmissuhdeongelmia, kuolemaa, sosiaalisen kanssakäymisen vaikeuksia ja päihdeongelmia.


title: Dirt

text: Monet albumin sanoituksista, eritoten kappaleet "God Smack", "Angry Chair" ja "Junkhead", puivat laulaja Layne Staleyn päihdeongelmia ja kamppailua heroiiniaddiktion kanssa. Kappale "Hate to Feel" keskittyy päihteiden lisäksi Staleyn isäsuhteeseen.


title: Dirt

text: Kappale "Them Bones" kertoo kitaristi Jerry Cantrellin kuolemanpelosta, "Dam That River" ja "Rain When I Die" puolestaan ihmissuhteista. "Down in a Hole", "Sickman" ja "Dirt" pureutuvat masennukseen, josta Cantrell kärsi albumin nauhoitusten aikoihin. Hänen äitinsä oli kuollut ja hän oli vastikään kokenut myös seurustelusuhteen päättymisen. Kappale "Rooster" puolestaan kertoo Cantrellin isän kokemuksista Vietnamin sodassa.


title: Dirt

text: Albumin viimeinen kappale "Would?" on Cantrellin kunnianosoitus vuonna 1990 kuolleelle Andrew Woodille.


title: ProSieben

text: ProSieben on saksalainen kaupallinen televisiokanava, jonka ohjelmatarjonta painottuu lähinnä yhdysvaltalaisiin televisiosarjoihin. ProSieben, joka aloitti toimintansa 1. tammikuuta 1989, on Saksan toiseksi suurin yksityinen televisio-asema. Vuodesta 2003 kanavan on omistanut ProSiebenSat.1 Media AG.


title: Erica Durance

text: Erica Durance (s. 21. kesäkuuta 1978 Calgary, Alberta) on kanadalainen näyttelijä. Hänet tunnetaan parhaiten roolistaan "Smallville"-televisiosarjan Lois Lanena.


title: Erica Durance

text: Durance syntyi Albertassa Calgaryssä ja hän kasvoi Three Hillsissä Albertassa. Valmistuttuaan lukiosta hän muutti Vancouveriin Brittiläiseen Kolumbiaan edetäkseen näyttelijänurallaan. Hän on myöhemmin kertonut halunneensa kokeilla näyttelemistä pienemmällä alueella kuin Los Angeles. Hän aloitti uransa taka-alalla, nousten mainoksiin, ja sitten vierailevaksi tähdeksi, saaden aina edellistä parempia tarjouksia.


title: Erica Durance

text: Vuonna 2004 hän vieraili The Chris Isaak Show’ssa ja esitti siellä Ashleya, Chrisin kanssa treffeillä ollutta tyttöä. Pelastaja-sarjassa hän esitti hahmoa, joka otti osaa kauneuskilpailuun ja kilpaili Eliza Dushkun esittämää hahmoa vastaan. Hän esitti kirjastonhoitajaa Gene Roddenberry's Andromeda -sarjassa ja Tealcin tyttöystävää Tähtiportin yhdessä jaksossa. Hän esitti myös tv-sarjassa The Collector yhden pääosan näyttelijän siskoa.


title: Erica Durance

text: Vuonna 2004 Durance palkattiin esittämään Lois Lanea Smallvilleen, sarjaan, joka kertoi Clark Kentin vaiheista, ennen kuin hän oli Teräsmies. Tämä tapahtui ennen neljännen kauden alkua. Tuottaja Kelly Souders on myöhemmin kertonut Durancen palkkaamisesta, että heti tämän esittelyvideon nähtyään kaikki olivat varmoja, että juuri hänen kuuluisi esittää Lois Laneä.


title: Erica Durance

text: Durance oli vieraileva tähti Smallvillen neljännellä kaudella ja nousi yhdeksi päänäyttelijöistä viidennellä kaudella. Hän pysyi yhtenä päänäyttelijöistä sarjan loppuun asti. Durance on kertonut lukeneensa Teräsmies-sarjakuvia ja nähneensä kaikki Teräsmies-elokuvat.


title: Erica Durance

text: Vuosina 2012-2017 Durance on esiintyi sairaalasarjassa "Saving Hope".


title: Erica Durance

text: Durance esiintyi The Howard Stern Show’ssa syyskuussa 2004 sen jälkeen, kun hän oli kuvannut ensiesiintymisjaksonsa Smallvillessä.


title: Erica Durance

text: 9. lokakuuta 2006 hän esiintyi jälleen The Howard Stern Show’ssa mainostamassa The Butterfly Effect 2 -elokuvan DVD-julkaisua.


title: Erica Durance

text: Hän oli listattu suurimmaksi tulokkaaksi ja kansitytöksi FHM-lehdessä toukokuussa 2006 kuten myös 100 seksikkäimmän naisen listalla sijalle 38. Hän oli samalla listalla kahdeskymmenes vuonna 2007 ja viidestoista vuonna 2008. Hän oli neljästoista lehden vuoden 2009 listauksessa. Lokakuussa 2007 hän oli kansikuvatyttö Maxim-lehdessä.


title: Erica Durance

text: 24. helmikuuta 2011 hän oli ehdokkaana Saturn -palkinnon saajaksi parhaimpana naisnäyttelijänä työstään Smallvillessä.


title: Erica Durance

text: 8. tammikuuta 2005 Durance meni naimisiin kanadalaisen näyttelijän David Palffyn kanssa.


title: Rivonian oikeudenkäynti

text: Rivonian oikeudenkäynti oli oikeudenkäynti Etelä-Afrikassa, jossa kuusitoista ANC:n johtajaa oli syytettynä 221 sabotaasiteosta, joiden tarkoituksena oli "edistää väkivaltaista vallankumousta". Oikeudenkäynti sai nimensä Johannesburgin lähellä olevasta Rivonian kylästä, jossa sijainneelta maatilalta poliisi pidätti suurimman osan syytetyistä heinäkuussa 1963. Oikeudenkäynti alkoi 26. marraskuuta 1963. Syytettyjen puolustusasianajana toimi Bram Fischer ja syyttäjänä Transvaalin provinssin apulaisvaltakunnansyyttäjä Percy Yutar.


title: Rivonian oikeudenkäynti

text: 11. kesäkuuta 1964 oikeus tuomitsi kahdeksan syytettyä: Walter Sisulun, Govan Mbekin, Raymond Mhlaban, Elias Motsoaledin, Ahmed Kathradan, Denis Goldbergin ja Nelson Mandelan elinkautisiin vankeusrangaistuksiin. Kaksi syytetyistä, Arthur Goldreich ja Harold Wolpe, pakenivat oikeudenkäynnin aikana ja James Kantor vapautettiin syytteestä.


title: Illuminatus

text: Illuminatus voi tarkoittaa:


title: Ari Kettukangas

text: Ari Kettukangas on suomalainen imitaattori, laulaja ja juontaja. Kettukangas syntyi Raahessa vuonna 1977.


title: Ari Kettukangas

text: Kiinnostus äänien matkimiseen ja erilaisiin vitseihin alkoi hänellä jo nuorena. Imitointi lähti liikkeelle 12-vuotiaana, jolloin hän löysi ensimmäisen hahmonsa, Allu Tuppuraisen luoman Rölli-peikon. Ensiesiintyminen hänellä puolestaan oli SF-Caravan Raahentienoon 20-vuotisjuhlassa Raahessa vuonna 1995. Nykyisin hänellä on hallussaan yli sadan tunnetun suomalaisen julkkiksen äänet ja valikoimaan sisältyy myös reilu parikymmentä suosikkilaulajaa lauluimitaatioiden muodossa.


title: Ari Kettukangas

text: Ari esiintyy eri puolilla Suomea. Hänet tunnetaan useista eri tv-ohjelmista ja vuodesta 2008 alkaen hänen äänensä on tullut tutuksi myös radiotoimittajan ja -juontajan tehtävistä Bauer Media Oy:n omistamassa Radio Pookissa.


title: Wakayaman prefektuuri

text: Wakayaman prefektuuri () on yksi Japanin 47 prefektuurista. Prefektuuri sijaitsee Kansain alueella, Honshūn saarella, Japanissa ja sen pääkaupunki on Wakayama.


title: Wakayaman prefektuuri

text: Wakayaman maasto on metsäistä. Sen naapuriprefektuureja ovat Osaka pohjoisessa ja Naran ja Mien prefektuurit idässä. Wakayama sijaitsee rannikolla ja se rajautuu lännessä Seton sisämereen ja etelässä Tyyneen valtamereen.


title: Wakayaman prefektuuri

text:
Wakayaman prefektuurissa on yhdeksän kaupunkia.
Wakayaman rannikolla vuotuinen lämpötila on 17 °C ja sisämaassa 11 °C.


title: Wakayaman prefektuuri

text: Wakayaman nähtävyyksiin lukeutuvat Kōyan vuorella sijaitseva shingon-buddhalaisuuden päämaja sekä vuonna 1585 rakennettu Wakayaman linna. Kiin vuoriston pyhät paikat ja pyhiinvaellusreitit ovat UNESCOn maailmanperintöluettelossa, johon ne liitettiin 1993.


title: Tuuliajolla (rock-kiertue)

text: Tuuliajolla oli joukko rock-konsertteja Saimaan rantakaupungeissa vuosina 1981–1986 ja 2006. Yhtyeet purjehtivat sisävesilaivalla kaupungista toiseen. Kiertueen idean keksi Juice Leskinen.


title: Tuuliajolla (rock-kiertue)

text: Ensimmäinen Tuuliajolla-kiertue tehtiin sisävesialus "SS Heinävedellä" vuonna 1981. Siitä tehtiin Aki ja Mika Kaurismäen ohjaama dokumentti "Saimaa-ilmiö", Juho Juntusen kirja "Tuuliajolla – suuri rock and roll -risteily" sekä live-äänite "Tuuliajolla (eli ballaadeja Saimaalta)". Tuuliajolla-kiertueita järjestettiin 1980-luvulla yhteensä viisi, mutta kiertue oli taloudellisesti liian raskas, ja vuonna 1986 järjestettiinkin enää konsertti Mikkelissä. Vuonna 2006 kiertue päätettiin elvyttää uuden sukupolven yhtyeiden voimin 25-vuotisjuhlien merkeissä.


title: Tuuliajolla (rock-kiertue)

text: Esiintyjät: Eppu Normaali, Juice Leskinen Slam ja Hassisen Kone


title: Tuuliajolla (rock-kiertue)

text: Risteilylaivana SS Heinävesi.Esiintyjät: Eppu Normaali, Juice Leskinen Grand Slam, Hassisen Kone ja M. A. Numminen & Pedro Hietanen


title: Tuuliajolla (rock-kiertue)

text: Risteilylaivana SS Puijo.Esiintyjät: Eppu Normaali, Juice Leskinen Grand Slam, Popeda, Sleepy Sleepers, Musta Paraati ja Dave Lindholm


title: Tuuliajolla (rock-kiertue)

text: Risteilylaivana MS Heino.Esiintyjät: Tavaramarkkinat, Yö, Sleepy Sleepers, Popeda, Eppu Normaali, Run Runs, Sielun Veljet, Tuuliajolla All Stars (mm. Juice, Matti Pellonpää)


title: Tuuliajolla (rock-kiertue)

text: Risteilylaivana MS Heino.Esiintyjät: Juice Leskinen Grand Slam, Eppu Normaali, Popeda, Dave's Blues, J. Karjalainen & Mustat Lasit, Tuuliajolla All Stars


title: Tuuliajolla (rock-kiertue)

text: Risteilylaivana MS Heino.Esiintyjät: Juliet Jonesin Sydän, Yö, Eppu Normaali, Popeda, Juice Leskinen Grand Slam ja Dave's 12 Bar sekä Tuuliajolla All StarsVuonna 2006 51koodia, CMX ja Kotiteollisuus tekivät uuden Tuuliajolla-kiertueen. Yhtyeet julkaisivat kiertueen alkaessa yhteisen singlen "Vapaus johtaa kansaa", joka nousi Suomen singlelistan kärkeen. Kiertueesta julkaistiin myös DVD "Tuuliajolla 2006 – rock-elokuva Saimaalta", jota myytiin kultalevyyn oikeuttavat yli 5 000 kappaletta.


title: Tuuliajolla (rock-kiertue)

text: Risteilylaivana oli SS Heinävesi.Lappeenrannan konserttia haittasivat sähkö- ja äänentoisto-ongelmat, jonka takia 51koodia joutui keskeyttämään soiton ja CMX sekä Kotiteollisuus eivät päässeet esiintymään lainkaan. Korvaava konsertti järjestettiin sunnuntaina 27. elokuuta Lappeenrannan vanhalla kentällä.


title: Tuuliajolla (rock-kiertue)

text: Kuopion keikalla esiintyi myös Juice Leskinen. Keikka jäi Leskisen viimeiseksi.


title: Jiří Menzel

text:
Jiří Menzel (s. 23. helmikuuta 1938 Praha, Tšekkoslovakia) on tšekkiläinen elokuvaohjaaja, teatteriohjaaja, näyttelijä ja käsikirjoittaja. Menzel kuuluu merkittävimpiin ja menestyneimpiin tšekkoslovakialaisen elokuvan uuden aallon ohjaajiin.
Hän tuli kansainvälisesti tunnetuksi vuonna 1967, jolloin hänen ensimmäinen pitkä elokuvansa "Tarkoin vartioidut junat" (1966) sai parhaan vieraskielisen elokuvan Oscar-palkinnon.


title: Jiří Menzel

text: Hänen musta komediansa "Minun kyläni" oli ehdolla samassa kategoriassa vuonna 1987. "Kuin leivoset langalla" (1969) kiellettiin jo ennen ensi-iltaansa, kun Neuvostoliitto oli miehittänyt maan 1968. Se pääsi ensi-iltaan vasta 1990. Elokuva perustuu Bohumil Hrabalin romaaniin.


title: Jiří Menzel

text: Menzelin elokuvat yhdistävät usein humanistisen maailmankatsomuksen sarkasmiin. Jotkut niistä perustuvat tšekkiläisten kirjailijoiden, kuten Bohumil Hrabalin ja Vladislav Vančuran teoksiin.


title: Hirsijärvi

text: Hirsijärvi (paikallisesti myös "Hirsjärvi") on järvi Kiskonjoen–Perniönjoen vesistöalueen keskiosan reuna-alueella Salon kaupungissa entisten Kiskon, Kiikalan ja Muurlan kuntien alueella.


title: Hirsijärvi

text: Järven pinta-ala on 5,3 km² ja sen rannalla on varsin runsaasti loma-asutusta. Kallioperän murroksiin muodostunut järvi on pitkä ja kapea: matkaa Kiskon Järvikulmalta etelässä Kruusilan kylän kohdalle vanhalla ykköstiellä pohjoisessa kertyy noin 12 km järven leveyden vaihdellessa 40 metristä kilometriin. Uusi moottoritie kulkee pohjoisempaa, mikä on rauhoittanut tieltä kuuluvaa meteliä. Etelässä veneellä pääsee noin 500 m:n päähän Toijan kylästä Kaunistonkosken padolle. Järven rannat ovat osittain matalia ruohikkolahtia, mutta paljon löytyy jyrkkiä ja karuja kalliorantojakin. Järvessä on laajoja noin 9 m syviä alueita ja syvinkohta on 12 m. Järven korkeus merenpinnasta on 48,5 m. Valumaalue on noin 81,6 km². Laskennallisesti järven vesi ehtii vaihtua noin vuodessa. Hirsijärveen laskevat Omeno- ja Palmutjärvet Kiikalan puolelta pohjoisesta, Perttelin ja Kiskon rajalla oleva Valkjärvi sekä itäpuolelta olevat Iso- ja Vähätahkon järvet. Järven keskivaiheilla sijaitsee Isoniemen vanhojen metsien suojelualue, kooltaan 18 hehtaaria.


title: Hirsijärvi

text: Toijan kylä sijaitsi aikaisemmin Kaunistonkosken kohdalla, johon perustettiin 1700-luvulla saha. Sahasta on vielä jäljellä vanhoja patoaltaita. Sahan perusti kauppias Wittfoot 1744, ja se oli seudun mahtavin. Siinä oli kahdet raamit ja 20 terää, ja se oli pantu verolle 800 toltin tuotannosta.


title: Hirsijärvi

text: Järvenpintaa on laskettu 1920-luvulla, jolloin muutamista matalimmista lahdista saatiin lisää peltoa.


title: Hirsijärvi

text: Merkittävimpiä rakennuksia Hirsijärven pohjoispuoliskon rannalla on Bergvikin kartano, joka on Aapeli Saarisalon vaimon perintötila. Nykyään siinä toimii Vapaan Evankeliumisäätiön ylläpitämä toimintakeskus. Toinen näkyvä rakennus on V. J. Sukselaisen rakennuttama Koivukankare-niminen huvila järven eteläosassa. Sieltä näkyy etelään pari kilometriä järven selkää ja eteläpohjukassa olevat Pakosaaret.


title: Hirsijärvi

text: Hirsijärvi on rehevä järvi, joka saa suuren osan ravinnekuormituksestaan ympäröiviltä peltoalueilta. Kasvillisuus järven rannoilla on runsasta ja satunnaiset leväkukinnot voivat kesäisin laskea järven virkistyskäyttöarvoa. Sekä kokonaisfosfori- että –typpipitoisuudet ovat suuria, ja vesi on sameaa ja jokseenkin humuspitoista. Järven syvännepaikat kärsivät happikadosta etenkin loppukesästä, jolloin pohjasedimentistä vapautuu fosforia yläpuoliseen vesimassaan lisäten rehevöitymiskierrettä.


title: Hirsijärvi

text: Hirsijärvi ei ole varsinaisesti lintujärvi, mutta sillä pesii vakituisesti silkkiuikkuja, taveja, heinäsorsia, telkkiä ja kanadanhanhia. Joka kesä nähdään harmaahaikaroita, ja joinakin vuosina niitä on siellä pesinytkin. Järvellä käy vakituisesti kalasääski sekä silloin tällöin useita harvinaisempia lintuvieraita, kuten kuikka. Kahlaajista esiintyvät rantasipi, taivaanvuohi ja lehtokurppa. Järven vakituisiin asukkaisiin kuuluvat tietenkin myös lukuisat lokit ja tiirat. Etelä-pohjoissuunnassa kulkeva pitkä järvi houkuttelee muuttoaikoina vesilintuja seuraamaan järven reittiä.


title: Hirsijärvi

text: Kalastuksen kannalta merkittävin kala on kuha. Haukia ja ahvenia sekä erilaisia särkikaloja on runsaasti. Kalakannan lajisto on laajuudeltaan merkittävä, on kiiskeä, simppua, sorvaa, pasuria ja monia muita. Rapukanta kuoli 1960-luvun alussa rapuruttoon eikä ole sen jälkeen enää palannut. Vaelluskalat eivät kykene vaeltamaan Hirsijärveen johtuen Mommolanjoen padoista. Kalateitä ei ole rakennettu.


title: Hirsijärvi

text: Hirsijärvi on säännöstelty: Kaunistonkosken pato sijaitsee 800 metrin päässä järven luusuasta. Hirsijärvi ja sen laskujoki Mommolanjoki eivät kuulu erityisen suojeluohjelman piiriin, mutta koko vesistö on suojeltu koskiensuojelulailla.


title: Hank Shermann

text: Hank Shermann (oik. Rene Krolmark) on tanskalainen metallikitaristi. Soittamisen hän aloitti vuonna 1977 pääasiassa Michael Schenkerin, Uli Rothin ja varhaisen Judas Priestin innoittamana. Kitaransoiton ohella Shermann harrastaa valokuvausta.


title: Hank Shermann

text: Shermann aloitteli uraansa punkkia soittaneessa Bratsissa 1978, johon liittyivät myös kitaristi Michael Denner ja Black Rosen laulaja King Diamond. Yhtye hajosi, mutta jäsenet palasivat myöhemmin yhteen perustaakseen Mercyful Faten.


title: Hank Shermann

text: Mercyful Fatessa Shermannilla oli vahva ote, sillä hän sävelsi suurimman osan yhtyeen kappaleista, yleensä kitaristitoverinsa Dennerin kanssa. Muun muassa kappaleet "Evil", "Curse of the Pharaos" ja "Desecration of Souls" (aiemmin "On a Night of Full Moon"), joita pidetään Mercyful Fate -klassikkoina, ovat sävellyksinä Shermannin käsialaa, sanoitusten ollessa King Diamondin työsarkana.


title: Hank Shermann

text: Mercyful Faten hajottua 1984 Shermannin ja King Diamondin erimielisyyksiin kitaristi perusti uuden yhteen Faten, jonka avulla hän pyrki kaupallisempaan suuntaukseen Mercyful Faten imagosta. Myöhemmin hän jatkoi kitaristina yhtyeissä Zoser Mez, Gutrix, Virus 7 ja Force Of Evil, joista viimeksi mainittu on hänen nykyinen päähankkeensa uudelleen yhdistyneen Mercyful Faten ohella.


title: SACTU

text: SACTU () oli eteläafrikkalaisten ammattijärjestöjen keskusjärjestö, joka perustettiin 5. maaliskuuta 1955. Järjestön keskeisenä periaatteena oli roduttomuus ja siihen kuului niin mustia, valkoisia kuin värillisiä työläisiä. Järjestö oli läheisessä yhteistyössä ANC:n kanssa. Järjestö kiellettiin yhdessä ANC:n ja PAC:n kanssa Sharpevillen verilöylyn jälkeen ja useat sen johtajistosta vangittiin tai joutuivat pakenemaan ulkomaille.


title: Gibson ES-335

text: Gibson ES-335 on Gibsonin valmistama puoliakustinen sähkökitara. Vuonna 1958 Gibsonin ES Seriesin osana julkaistu ES-335 on ensimmäinen kaupallinen puoliakustinen sähkökitara, eli sen runko on puoliksi ontto ja puoliksi umpinainen. Kitaran rungon keskellä on kokopuuta oleva pala, ja se on sivuilta ontto. Mallin tunnusmerkkeihin lukeutuvat myös jousisoittimille, kuten viululle, ominaiset kaksi f-ääniaukkoa.


title: Gibson ES-335

text: ES-335:lle on muiden puoliakustisten sähkökitaroiden tavoin tyypillistä lämmin, puinen ja umpirunkoisia sähkökitaroita täyteläisempi ääni. Lisäksi se tunnetaan jälkisoinnistaan ja matalasta kiertoherkkyydestään. ES-335 onkin ollut käytössä useissa eri musiikkityyleissä jazzista rockiin.


title: Gibson ES-335

text: ES-335 on ulkonäöltään ja ominaisuuksiltaan lähinnä paranneltu versio Les Paulin kehittelemästä ensimmäisestä "The Log" -nimellä kutsutusta sähkökitarasta, joka oli vain pala puuta, jossa oli kaula sekä sähköosat, ja sivulle oli ruuvattu palat Epiphonen "archtop"-kitarasta. ES-335 on ollut merkittävässä osassa sähkökitaroiden kehittymisessä. Sen rungon muotoilu ja liimakaula mahdollisti helpon pääsyn ylemmille nauhoille. Halvan hintansa ansiosta siitä tuli nopeasti eniten myydyin kitara, ja se on ollut tuotannossa vuodesta 1958 asti.


title: Gibson ES-335

text: ES-345:n valmistaminen aloitettiin niin ikään vuonna 1958. Huolimatta hyvin samanlaisesta ulkonäöstään ES-335:n kanssa, ES-345:ssä on Varitone-valitsin, joka vaikuttaa kitaran ääneen huomattavasti. Gibson ei ole valmistanut ES-345:ttä vuoden 1981 jälkeen, mutta Gibsonin alamerkki Epiphone on sittemmin tuonut mallin uudelleen markkinoille. Tunnettuja ES-345:n soittajia ovat olleet muun muassa B.B. King, Freddie King, Bill Nelson, John McLaughlin, Jorma Kaukonen, Fred Frith, Porl Thompson, Steve Howe ja Elvin Bishop.


title: Gibson ES-335

text: Trini Lopez Standard, valmistettu 1964 — 1970, perustui ES-335-malliin. Siinä oli kapeat, timantinmuotoiset äänireiät f-aukkojen tilalla. Lavassa virityskoneisto oli yhdellä puolella. Nauhamerkkeinä oli vinot, timantinmuotoiset merkit vinolla leikkauksella.


title: Gibson ES-335

text: Lucille model eli B. B. Kingin nimikkomalli. B. B. King oli ensimmäinen kuuluisa kitaristi, joka alkoi soittaa pääasiassa ES-335-mallilla, mutta vasta vuonna 1980 Gibson julkaisi B. B. Kingin nimikkomallin Lucille, joka on tavallinen musta ES-335 ilman f-aukkoja ja normaalin mahonkisen kaulan sijaan siinä on vaahterakaula, joka antaa kitaralle kirkkaamman sävyn "attackin".


title: Gibson ES-335

text: Muita malleja, jotka perustuvat ES-335 kitaraan ovat muun muassa Gibson ES-345, ES-347, ES-355 sekä EB-2-bassokitara. Lisäksi ES-330, joka ulkonäöltään muistuttaa ES-335-mallia, mutta jonka runko on kuitenkin täysin ontto; lisäksi siinä on kaksi yksikelaista P-90-mikrofonia, kun normaalisti ES-335-mallista on kaksi kaksikelaista humbuckeria.


title: Gibson ES-335

text: Gibsonin alamerkki Epiphone on valmistanut 1990-luvulta lähtien hinnaltaan edullisempaa versiota ES-335:stä. Epiphonen valmistamaa versiota kutsutaan sen pistemallisten otelautamerkintöjen johdosta nimellä Epiphone Dot. Muita Epiphonen valmistamia puoliakustisia sähkökitaramalleja ovat muun muassa Epiphone Sheraton, Epiphone Riviera ja Epiphone Dot -kitaraan pohjautuva Epiphone Dot Studio. Vuodesta 2012 lähtien Epiphone on myös valmistanut ES-335 Pro-, ES-339 Pro-, ES-345 Stereo-, ja Lucille-mallin kitaroita.


title: Gibson ES-335

text: Vuodesta 1958 vuoteen 1970 Epiphonen puoliakustisia sähkökitaroita valmistettiin Gibsonin tehtaalla Kalamazoossa, Michiganissa ja ne olivat suunnittelultaan, materiaaleiltaan ja elektroniikaltaan vastaavia Gibson-kitaroiden kanssa. Epiphone-kitaroiden valmistus siirtyi Japaniin vuonna 1970 Gibsonin lopetettua kitaroiden valmistamisen Kalamazoon tehtaalla. Vuodesta 2002 lähtien lähes jokainen Epiphonen sähkökitaramalleista on valmistettu Gibsonin tehtaalla Kiinassa.


title: Gibson ES-335

text: Gibson ES-335 on ollut suosittu sähkökitara lukuisten eri kitaristien keskuudessa jo julkaisustaan lähtien. Tunnettuja ES-335:llä soittaneita kitaristeja ovat muun muassa B. B. King, Larry Carlton, Robben Ford, John Scofield, Lee Ritenour, Alvin Lee, Ritchie Blackmore, Noel Gallagher ja Eric Clapton. Myös Eric Johnson käytti vuonna 1991 Grammy-palkinnon parhaasta instrumentaalikappaleesta voittaneen ”Cliffs of Dover” -kappaleensa äänittämiseen Gibson ES-335 -kitaraa, vaikka soittaa tavallisesti Fender Stratocasteria. Suomalaisista kitaristeista ES-335:llä ovat soittaneet muun muassa Albert Järvinen, Heikki Silvennoinen ja Jukka Tolonen.


title: Sunniva Drake

text: Sunniva Birgitta Elisabeth Drake (s. 6. lokakuuta 1955 Espoo) on kirjailija ja Espoon kaupunginkirjaston aluejohtaja.


title: Sunniva Drake

text: Draken vanhemmat olivat Knut Hemming Drake (Ph.D. 1968) ja edesmennyt Rita Gertrud Schuhkraft. Hän toimi järjestössä Feministit-Feministerna (F-F) vuodesta 1976 ja F-F:n toiminnan hiivuttua monessa muussakin seksismin vastaisessa työssä. Drake on tullut tunnetuksi vetämistään naisten itsepuolustuskursseista, joista hän on kirjoittanut myös kirjan.


title: Sunniva Drake

text: Drake sai Suomen PENin sananvapauspalkinnon 2017. Työssään kirjastossa hän on edesauttanut maahanmuuttajien asemaa ja palveluja ja yksityishenkilönä hän on kritisoinut voimakaasti pakolaispolitiikkaa. Hänen kerrotaan tehneen "Espoon kirjastoista maahanmuuttajien olohuoneita". Kaikki eivät pitäneet tätä kehitystä positiivisena, johon Drake ilmoitti että vastustus ja ongelmat eivät häntä hetkauta.


title: Sunniva Drake

text: Ajanjaksona 27. heinäkuuta 1975 – 1. tammikuuta 1986 hänen sukunimensä oli Drake-Lång. Hän on tämän jälkeenkin ollut naimisissa kirjailija Fredrik Långin kanssa. Yksi avioparin kolmesta lapsesta on kansalaisaktivisti Markus Drake.


title: Stadsholmen

text: Stadsholmen on saari Ruotsin pääkaupungin Tukholman keskustassa, Mälarenin ja Itämeren yhtymiskohdassa. Saarta rajoittaa lännessä Mälareniin kuuluva Riddarfjärdenin selkä, idässä Itämeren lahti Saltsjön sekä pohjoisessa ja etelässä Mälarenin lyhyet laskujoet Norrström ja Söderström, jonka varrelle jää Slussenin sulku.


title: Stadsholmen

text: Saari on keskeisin osa Tukholman vanhaakaupunkia. Vanhastakaupungista suurin osa sijaitsee Stadsholmenilla. Sen naapurisaaria ovat pohjoisessa, Norrströmin puolella Strömsborg ja Helgeandsholmen ja lännessä Riddarfjärdenin puolella Riddarholmen. Saaren pinta-ala on noin 33 hehtaaria ja sillä on rantaviivaa noin 2,2 kilometriä. Useat sillat yhdistävät Stadsholmenin muihin saariin ja manner-Tukholmaan.


title: Joe Rosenthal

text: Joe Rosenthal (9. lokakuuta 1911 – 20. elokuuta 2006) oli Pulitzer-palkittu yhdysvaltalainen valokuvaaja. Pulitzer-palkinnon hän sai maailmankuulusta kuvastaan Yhdysvaltain lippua Iwo Jiman saarelle toisen maailmansodan aikana nostavista amerikkalaissotilaista.


title: Joe Rosenthal

text: Rosenthal syntyi Washington, D.C.:ssä. Hänen kiinnostuksensa valokuvaukseen alkoi harrastuksena suuren laman aikaan Kalifornian San Franciscossa, missä hän asui veljensä kanssa etsien töitä itselleen. Hänestä tuli "San Francisco News" -lehden reportteri-valokuvaaja vuonna 1932.


title: Joe Rosenthal

text: Tultuaan torjutuksi Yhdysvaltain maavoimien valokuvaajaksi huonon näkökyvyn takia, hän liittyi Associated Pressiin (AP) ja seurasi Yhdysvaltain merijalkaväkeä Tyynellä valtamerellä toisen maailmansodan aikana. Hänen kuvansa viidestä merijalkaväen ja yhdestä laivaston sotilaasta nostamassa Yhdysvaltain lippua Iwo Jiman Suribachi-vuorelle 23. helmikuuta 1945 tuli yksi kuuluisimmista valokuvista toisesta maailmansodasta.


title: Joe Rosenthal

text: Rosenthal erosi AP:stä myöhemmin vuonna 1945 ja liittyi "San Francisco Chronicle" -lehteen. Siellä hän työskenteli 35 vuotta, kunnes jäi eläkkeelle vuonna 1981.


title: Joe Rosenthal

text: Rosenthal kuoli 94 vuoden ikäisenä vanhuuteen Kalifornian Novaton lähiössä sijaitsevassa vanhainkodissa.


title: Joe Rosenthal

text: Perjantaina 23. helmikuuta 1945 Iwo Jimassa tapahtui kaksi lipunnostoa. Ensimmäinen nosto, jonka valokuvasi kersantti Louis L. Lowery, herätti mielenkiintoa sotajohdon keskuudessa, mutta kuvat siitä eivät levinneet maailman tietoisuuteen. Aamulla pystytetty lippu oli myös liian pieni näkyäkseen rannalle asti.


title: Joe Rosenthal

text: Laivastoministeri James Forrestal ilmoitti haluavansa ensimmäisen lipun muistoksi, mikä johti siihen, että lippua joukko-osastonsa omaisuutena pitänyt 2. pataljoonan komentaja Chandler Johnson käski hakea sen turvaan ja korvata se samalla uudella, suuremmalla lipulla. Uutta lippua pystyttämään lähetettiin samana päivänä joukko miehiä. Rosenthal saapui kahden merijalkaväen valokuvaajan kanssa tapahtumapaikalle sotilaiden kiinnittäessä uutta lippua vesiputkeen, ja kokosi nopeasti alleen kiviä ja hiekkasäkin saadakseen kuvan paremmasta kulmasta. Huomatessaan sotilaiden alkavan pystyttää tankoa maahan hän otti hätäisen kuvan tapahtumasta, käyttämättä kameran etsintä.


title: Joe Rosenthal

text: Isänmaallisuutta uhkuvaa valokuvaa on väitetty aikoinaan myös lavastetuksi. Rosenthal on itse vakuuttanut, että tilanne on aito ja että lavastuspuheet johtuivat laajalle levinneestä väärinymmärryksestä tilanteessa, jossa häneltä oli pian tapahtuman jälkeen kysytty sitä oliko kuva lavastettu, missä kohtaa Rosenthal oli luullut viitattavan kuuluisan kuvan jälkeen ottamaansa kuvaan pystyttäjistä rivissä lipun edessä.


title: Joe Rosenthal

text: Kuva oli AP:n levityksessä alle 18 tunnissa ottamishetkestään, mikä oli tuohon aikaan ällistyttävän nopeaa. Siitä tuli toisen maailmansodan valokuvauksellinen ruumiillistuma ja sen väitetään olevan myös maailman laajimmin levinnyt kuva. Kuvaa on käytetty esimerkiksi Yhdysvaltain postimerkeissä, maanlaajuisissa keräyskampanjoissa ja lukemattomien aikakaus- ja sanomalehtien kansissa. Se toimi myös mallina Yhdysvaltain merijalkaväen kaatuneiden muistomerkille Virginian Arlingtonissa.


title: Adrian Ondrusovalainen

text: Pyhittäjä Adrian Ondrusovalainen oli syntyjään ylhäissukuinen aatelismies ja maatilan omistaja, nimeltään Andrei Zavalishin. Andrei meni Valamon luostariin Laatokan saarelle, missä hänet vihittiin munkiksi nimellä Adrian. Adrian perusti Ondrusovan luostarin Laatokan rannalle Aunuksen Karjalaan.


title: Adrian Ondrusovalainen

text: Rosvojoukko surmasi hänet lähellä Obzhin kylää vuonna 1549. Ortodoksinen kirkko viettää vuosittain Adrianin muistopäivää hänen kuolinpäivänään, elokuun 26. päivänä sekä Karjalan valistajien yhteisenä muistopäivänä lokakuun viimeisen päivän ja marraskuun 6. päivän välisenä lauantaina.


title: Koelentokone

text: Koelentokone on yleensä lentokonetehtaan etenkin oman maansa ilmavoimille kehittämä lentokone, joka voidaan luokittaa Experimental-lentokoneeksi ja toisaalta sitä voidaan kutsua vain tuon uuden lentokonetyypin prototyypiksi.


title: Koelentokone

text: Experimental-luokituksen avulla lentokone saa luvan lentokokeisiin siviili-ilmailuviranomaiselta. Lupaa voi käyttää pitkän aikaakin normaaliin lentotoimintaan, mutta rajoituksin koskien kaupallista toimintaa jne. Tällöin Experimental-kone ei enää ole koelentokone.


title: Koelentokone

text: Kun kone on salainen, kuten esimerkiksi monet Yhdysvaltain ilmavoimien ja NASAn X-lentokoneista, luokitus ei ole tarpeellinen eikä toivottava.


title: Koelentokone

text: Koelentokone on se lentokone, jolla koelentäjät tutkivat uuden lentokonetyypin ominaisuudet. Se voi myös olla yksittäinen lentokone, jolla tutkitaan esimerkiksi lentokoneen aerodynamiikkaa.


title: Koelentokone

text: Nykyisin suuri osa teorioiden testauksesta tehdään laskennallisilla simulaatioilla ja tuulitunnelikokein. Myös tuotantokoneiden koelentokoneiden määrä on kutistunut sekä yhtä lentokonetyyppiä kohden että konetyyppien määrää koskien.


title: Koelentokone

text: Valtion lentokonetehtaalla uusien konetyyppien koekoneita kutsuttiin vain prototyypeiksi ja sivuperäsimeen maalattiin rengastettu P-kirjain merkiksi tästä.


title: Dujiangyanin kastelujärjestelmä

text: Dujiangyanin kastelujärjestelmä () on historiallinen kastelujärjestelmä Setšuanin maakunnassa 56 kilometriä länteen Chengdun kaupungista. Shu-valtakunnan kuvernööri Li Bing rakennutti sen noin 250 eaa. Dujiangyanin kastelujärjestelmä lisättiin Unescon maailmanperintöluetteloon yhdessä Qingchengvuoren kanssa vuonna 2000.


title: Dujiangyanin kastelujärjestelmä

text: Kastelujärjestelmä kääntää osan Jangtsen sivuhaarasta, Minjoesta (Minjiang) akveduktiin, joka johtaa Chengduun. Järjestelmän rakentamiseksi jokea reunustavien vuorten läpi piti tehdä polku, mikä onnistuttiin tekemään aikana, jolloin räjähteitä ei ollut vielä keksitty, vuorotellen kuumentamalla ja viilentämällä kiveä, jotta se halkeilisi ja heikkenisi. Systeemiin kuuluu myös pato keskellä järveä hiesun määrän vähentämiseksi akveduktissa. Patoaukko sallii ylimääräisen veden valumisen Minjiangia pitkin estääkseen tulvimisen Chengdun patoaltaassa.


title: Dujiangyanin kastelujärjestelmä

text: Kastelujärjestelmä oli vaikutuksiltaan huomattava keksintö, joka auttoi paitsi tulvientorjunnassa, myös joen kuljettaman ravinteikkaan kiintoaineksen kuljettamisessa ja peltojen kastelemisessa. Keksintö nosti osaltaan Shu-valtakunnan ja Setšuanin Kiinan vilja-aitaksi.


title: Kimmo Otsamo

text: Kimmo Otsamo (18. huhtikuuta 1963 Oulu – 30. elokuuta 1992 Lahti) oli suomalainen näyttelijä. Hän näytteli muun muassa elokuvissa "Da Capo", "Fakta homma" ja televisioelokuvassa "Me olemme viisi ystävää".


title: Kimmo Otsamo

text: Otsamo tunnetaan myös "Fakta homma" -televisiosarjan sketsistä ”Eestiläinen taulukauppias”, jossa hän näytteli virolaista taulukauppias Bruno Kopsusta. Hän näytteli samaa hahmoa elokuvassa "Fakta homma".


title: Rivonia

text: Rivonia on Johannesburgin esikaupunki Sandtonin alueella. Se on yksi kaupungin vauraimmista asuin- ja liikealueista, jossa sijaitsee muun muassa lukuisia IT-yrityksiä. Alueella sijaitsee "Liliesleaf" maatila, jossa Etelä-Afrikan poliisi pidätti ANC:n johtajia vuonna 1964 ennen niin sanottua Rivonian oikeudenkäyntiä.


title: Goran Višnjić

text: Goran Višnjić (s. 9. syyskuuta 1972 Šibenik, Kroatia, Jugoslavia) on kroatialainen näyttelijä, joka tunnetaan roolistaan "Teho-osasto"-televisiosarjan Luka Kovačina.


title: Goran Višnjić

text: Višnjić oli hyvin kiinnostunut näyttelemisestä jo nuorena, ja hän sai ensimmäisen teatteriroolinsa yhdeksänvuotiaana. Višnjićin ensimmäinen elokuvarooli oli elokuvassa "Braca po materi" ('Äidinpuoleiset velipuolet'), jossa hän näytteli ustaša-liikkeen nuorta terroristia vuonna 1988. Jugoslavian sisällissota kuitenkin sotki Višnjićin suunnitelmat, koska hän joutui jatkamaan asepalvelusta. Asepalveluksesta päästyään hän meni opiskelemaan Zagrebin teatterikouluun.


title: Goran Višnjić

text: Vuonna 1993 Višnjić pääsi näyttelemään Hamletia Dubrovnikin kesäteatterifestivaaleilla pääosanesittäjän sairastuttua. Roolista kasvoi todellinen menestys, ja hän voitti siitä lukuisia palkintoja. Višnjić näytteli Hamletia kuusi vuotta. Višnjićin läpimurto Kroatian ulkopuolella oli Michael Winterbottomin elokuva "Tervetuloa Sarajevoon" (1997). Elokuva oli menestys ja herätti huomiota etenkin Yhdysvalloissa. Osittain sen takia Višnjić sai roolin "Teho-osastosta".


title: Goran Višnjić

text: Muita Višnjićin tunnettuja elokuvia ovat muun muassa "Rauhantekijä" (1997), "Lumotut sisaret" (1998), "Committed" (2000), "The Deep End" (2001), "Testamentti" (2001), "Ice Age" (ääni, 2002) ja "Hypnotic" (2002). Huomattava on myös hänen Yhdysvalloissa tekemänsä minisarja, "Spartacus", jossa hän näyttelee pääosan. Goran on esiintynyt myös Madonnan musiikkivideossa nimeltä The Power of Goodbye (1998). Hän oli ehdolla James Bondiksi Bond-elokuvaan "Casino Royale", mutta rooliin valittiin Daniel Craig.


title: Goran Višnjić

text: Vuonna 2011 hän esiintyi elokuvassa The Girl with the Dragon Tattoo. Vuodesta 2014 hän on esiintynyt televisiosarjsassa Extant.


title: Goran Višnjić

text: Višnjić on naimisissa taiteilija Eva Višnjićin kanssa, joka on elokuvaohjaaja Antun Vrdoljakin tytär. Heillä on huhtikuussa 2007 syntynyt adoptoitu poika.


title: Al-Dauha

text: Al-Dauha () (koord. 25.3° N 51.5333° E) on yksi Qatarin seitsemästä kunnasta. Sen pinta-ala on 234 km ja väkiluku vuonna 2010 oli 796 947.


title: Al-Dauha

text: Ennen vuotta 2004 se oli yksi kymmenestä kunnasta. Kunnassa sijaitsee maan pääkaupunki, Doha. Dohan kunta sisältää myös enklaavin al-Rayyanin kunnassa, Dohan kaupungista etelään, jossa on teollisuusalue.


title: Yungangin luolat

text: Yungangin luolat () ovat muinaiset buddhalaiset temppeliluolat lähellä Datongin kaupunkia Shanxin maakunnassa. Ne ovat Longmenin ja Mogaon luolien ohella Kiinan kuuluisimpia muinaisia veistospaikkoja.


title: Yungangin luolat

text: Luolat sijaitsevat Shilijoen laaksossa Wuzhouvuoriston juurella. Luolat rakennettiin pääasiassa 400-luvulla Pohjoisen Wei-dynastian hallitessa maata. Kaikkiaan alueella on 252 luolaa ja yli 50 000 buddhapatsasta ja pienoisveistosta. Unesco lisäsi Yungangin luolat maailmanperintöluetteloon vuonna 2001.


title: SN 1181

text: SN 1181 oli supernova, jonka havaitsivat kiinalaiset ja japanilaiset tähtitieteilijät 4. elokuuta ja 6. elokuuta 1181 Kassiopeian tähtikuviossa. Supernova oli nähtävissä yötaivaalla 185 vuorokautta. Supernovan jäänteenä pidetään pulsaria 3C58 ja sitä ympäröivää kaasusumua. 3C58 on mahdollisesti kvarkkitähti.


title: Comco-Ikarus

text: Comco Ikarus GmbH on Saksan suurin kevytilmailun lentokoneiden valmistaja.


title: Comco-Ikarus

text:
Yhtiö syntyi vuonna 1976 nimellä COMCO GmbH. Se toimi aluksi Aidlingenissa, Stuttgartin lähellä. Yhtiö teki aluksi ruiskumaalauslaitteita ja erikoistyökoneita, jotka kuuluvat sen tuotantoon edelleen.
Lentokoneet tulivat yhtiön tuotantoon sen toimitusjohtajan harrastuksen kautta: hän oli liitovarjoharrastaja. Tehtaan ensimmäinen ilma-alus, Ikarus 500, voitti lajin ensimmäiset maailmanmestaruuskilpailut. Yhdessä vuodessa yhtiö nousi liitovarjojen suurimpien valmistajien joukkoon. Vuoteen 1982 asti yhtiö valmisti neljää eri lentokonetyyppiä myyden yli 2 000 kappaletta.


title: Comco-Ikarus

text:
Vuonna 1982 Ikarus Sherpa oli yhtiön ensimmäinen moottoroitu kevytlentokone. Koneessa oli ensimmäisenä maailmassa pelastusvarjo, jonka varassa koko kone pystyy leijumaan maahan. Tämä innovaatio kopioitiin moniin maihin, mm. Yhdysvaltoihin.
Seuraavana tuli tuotantoon Ikarus Fox, joka on edelleen tuotannossa versiona Ikarus C 22.


title: Comco-Ikarus

text:
Tehdas siirtyi vuonna 1992 Mengen-Hohentengenin lentokentälle.
Yhtiön nykyinen pääartikkeli on Ikarus C 42-lentokone, joita on myyty syksyyn 2006 mennessä yli 650 kappaletta.


title: Comco-Ikarus

text: Ikarus Breezer on yhtiön uusin tuote.


title: Kaksoisplaneetta

text: Kaksoisplaneetoiksi kutsutaan kahta taivaankappaletta, jotka kiertävät yhteisen massakeskipisteensä ympäri niin, että massakeskipiste on molempien kappaleiden ulkopuolella, mikäli kummatkin täyttävät planeetan määritelmän. Yleensä kappaleet ovat lähes samankokoisia, ja kierto on lukkiutunut niin, että kappaleiden sama puoli kääntyy aina toista vasten.


title: Kaksoisplaneetta

text: Omasta aurinkokunnastamme on löydetty joitakin kaksoispikkuplaneettoja, muun muassa kaksoisasteroideja, kuten Antiope–S/2000 (90) 1. Asteroidien lisäksi myös osa transneptunisista kohteista on kaksoispikkuplaneettoja. Eräs tällainen järjestelmä on Borasisi–Pabu. Kooltaan suurin transneptunisista kaksoisjärjestelmistä on kuitenkin Pluto–Kharon.


title: Kaksoisplaneetta

text: Vuonna 2006 IAU:ssa olikin ehdotettu niiden luokittelua kaksoisplaneetaksi, sillä alkuperäisen ehdotuksen mukaan kaikki painovoimansa pyöristämät suoraan Aurinkoa kiertävät kappaleet olisi luokiteltu planeetoiksi. Tämä ehdotus kuitenkin hylättiin, ja uuden planeetan määritelmän mukaan Pluto ja Kharon eivät ole planeettoja, sillä ne eivät hallitse rataansa. Ne voi silti ajatella kaksoiskääpiöplaneettana, vaikka IAU:n uudessa määritelmässä ei käsiteltykään kaksoisjärjestelmien luokittelua.


title: Kaksoisplaneetta

text: Myös Maa–Kuu-paria on kiertolaisen suhteellisen suuren koon johdosta sanottu kaksoisplaneetaksi. Tässä tapauksessa yhteinen massakeskipiste on syvällä maan kuoren alla, jolloin kaksoisplaneetan määritelmä ei täyty. Maa ja Kuu ovat siis oikeasti normaali planeetta ja kuu, toisin kuin vaikkapa Pluto ja Kharon tai muut vastaavat järjestelmät.


title: Pyörivä katsomo

text: Pyörivä katsomo on mekaanisesti ohjattava teatterin katsomo, jota pyörittämällä voidaan muuttaa näyttämökuvaa esityksen aikana. Pyöriviä katsomoita suositaan erityisesti ulkoilmateattereissa, sillä ne sopivat ihanteellisesti luonnollisen maiseman sisällyttämiseen osaksi lavastusta.


title: Pyörivä katsomo

text: Euroopan ensimmäiset pyörivät katsomot rakennettiin vuonna 1959 Suomessa ja Tšekkoslovakiassa. Pyynikin kesäteatterin katsomo Tampereella oli lajissaan ensimmäinen sähköisellä koneistolla toimiva, kun taas Etelä-Böömissä sijaitsevan Český Krumlovin ulkoilmateatterin katsomon pyörittämiseen tarvittiin 40 ihmistä.


title: Pyörivä katsomo

text: Nykyisin pyöriviä katsomoita on Suomessa Pyynikin kesäteatterin lisäksi ainakin Samppalinnan kesäteatterissa Turussa, Lurensin kesäteatterissa Pernajassa sekä Närpiön Teatterissa.


title: FIBA

text: FIBA ("Fédération internationale de basket-ball association") on kansainvälinen koripalloliitto.


title: FIBA

text: FIBA laatii kansainvälisesti noudatettavat koripallosäännöt, määrittää varusteet ja tarvittavat toimitilat, säätelee pelaajien siirtymisiä, kontrolloi kansainvälistä tuomarointia sekä järjestää koripallon maailmanmestaruuskilpailut. Liittoon kuuluu nykyään yli 200 jäsenvaltiota ja ne on vuodesta 1989 järjestty viiteen maantieteelliseen alueeseen.


title: FIBA

text: Liitto tunnettiin alkujaan nimellä "Fédération Internationale de Basketball Amateur", mutta vuonna 1989 se pudotti sanan 'Amateur' ("amatööri") pois nimestään.


title: FIBA

text: Kansainvälinen koripalloliitto perustettiin Genevessä vuonna 1932. Tuolloin kahdeksan valtiota olivat mukana perustamassa FIBAa: Argentiina, Tšekkoslovakia, Kreikka, Italia, Latvia, Portugali, Romania sekä Sveitsi. Ensimmäistä kertaa laji oli mukana kesäolympialaisten ohjelmistossa vuoden 1936 olympialaisissa. Kisojen aikana koripallon keksijä James Naismith nimettiin liiton kunniapresidentiksi.


title: FIBA

text: FIBA on järjestänyt miesten maailmanmestaruuskilpailuja vuodesta 1950 ja naisten vuodesta 1953.


title: FIBA

text: Vuonna 1989 FIBA salli ammattilaispelaajien osallistumisen olympialaisiin.


title: FIBA

text: FIBA avasi oman Hall of Fame -museonsa vuonna 2007 Espanjan Alcobendasissa ja liiton uusi päämaja avattiin sveitsiläisessä Miesissä vuonna 2013. Uutta päämajaa alettiin kutsua nimellä "House of Basketball".


title: Sylvinho

text: Sylvio Mendes Campos Junior eli Sylvinho tai Silvinho (s. 12. huhtikuuta 1974 São Paulo, Brasilia) on brasilialainen jalkapalloilija. Hänen pelipaikkansa on vasen laitapuolustaja.


title: Sylvinho

text: Sylvinho aloitti ammattilaisuransa Corinthiansissa vuonna 1994. Vuonna 1999 hän siirtyi Englannin valioliigan Arsenaliin, jossa hän otti pian paikan kokoonpanossa Nigel Winterburnin kustannuksella, mutta menetti sen yhtä pian Ashley Colelle. Hän kuului Arsenalin avauskokoonpanoon tappiollisessa UEFA Cupin loppuottelussa vuonna 2000.


title: Sylvinho

text: Vuonna 2001 Sylvinho aloitti kolmen vuoden taipaleen Celta de Vigon joukkueessa Espanjassa. Celtasta hän siirtyi vuonna 2004 Barcelonaan, jossa hän saavutti muun muassa kolme Espanjan pääsarjamestaruutta ja kaksi Mestarien liigan voittoa. Sylvinho oli osa joukkuetta, joka voitti historiallisen triplamestaruuden kaudella 2008–2009. Barcelonassa hän jakoi pelivastuun aluksi Giovanni van Bronckhorstin ja myöhemmin Éric Abidalin kanssa. Vuoden 2006 Mestarien liigan loppuottelun hän seurasi vaihtopenkiltä, mutta kolme vuotta myöhemmin hän oli avauskokoonpanossa. Sylvinho jätti seuran kauden 2008–2009 jälkeen sopimuksensa umpeuduttua. Kesällä 2009 hän siirtyi Manchester Cityyn.


title: Sylvinho

text: Sylvinho on pelannut Brasilian maajoukkueessa kuusi ottelua. Hänellä on myös Espanjan kansalaisuus, jonka hän sai vuonna 2004 asuttuaan maassa kolmen vuoden ajan.


title: Sylvinho

text: Corinthians


title: Sylvinho

text: Barcelona


title: Gabri

text: Gabri (oik. Gabriel García de la Torre, s. 10. helmikuuta 1979 Sallent, Barcelonan maakunta, Espanja) on espanjalainen jalkapalloilija. Hän edustaa sveitsiläistä Lausanne-Sportia. Gabrin pelipaikka on useimmiten puolustuksen tai keskikentän oikealla laidalla. Hän on 175 senttimetriä pitkä.


title: Gabri

text: Gabri siirtyi 6. heinäkuuta 2006 ilmaisella siirrolla Barcelonasta alankomaalaiseen Ajaxiin. Ajaxin jälkeen hän edusti qatarilaista Umm-Salalia ja sveitsiläistä Sionia.


title: Gabri

text: Gabri oli mukana Espanjan hopeajoukkueessa vuoden 2000 kesäolympialaisissa Sydneyssä. Lisäksi hänen meriittilistaltaan löytyy alle 20-vuotiaiden maailmanmestaruus vuodelta 1999.


title: Reisjärvi (järvi)

text: Reisjärvi on järvi Pohjois-Pohjanmaalla Reisjärven kunnassa. Kunnan keskustaajama sijaitsee järven etelärannalla. Järven pituus on noin 3,5 kilometriä ja suurin leveys noin kilometrin. Järvi on säännöstelty, sen suurin syvyys on 8,3 metriä ja keskimääräinen pinnan korkeus on 113,6 metriä merenpinnan yläpuolella. Järvi sijaitsee Suomenselän vedenjakajalla. Kunnan keskustaajaman ympärillä sijaitsevat myös Vuohtojärvi ja Kiljanjärvi. Pohjanlahteen laskeva Kalajoki alkaa Reisjärvestä.


title: Jeffrey Sarpong

text: Jeffrey Sarpong (s. 3. elokuuta 1988 Amsterdam, Alankomaat) on alankomaalainen 176 senttimetriä pitkä jalkapalloilija, joka edustaa NAC Bredaa. Hänen pelipaikkansa on keskikenttäpelaaja. Sarpong on Amsterdamin Ajaxin kasvatti ja edusti seuraa vuodet 2006–2010.


title: Jeffrey Sarpong

text: Muun muassa Chelsean kiinnostuksen kohteena ollut nuori lupaus oli mukana kotimaansa joukkueessa vuonna 2005 pelatuissa alle 17-vuotiaiden MM-kisoissa.


title: Etelä-Afrikan kommunistinen puolue

text: Etelä-Afrikan kommunistinen puolue () on eteläafrikkalainen vuonna 1921 perustettu kommunistinen puolue. Se kiellettiin vuonna 1950 kommunismin hävittämislailla, mutta puolue jatkoi toimintaansa maan alla ja maanpaossa. SACP oli jo apartheidin aikana läheisessä yhteistyössä Afrikan kansalliskongressin (ANC) kanssa ja osallistui muun muassa sen aseellisen siiven, Umkhonto we Sizwen, toimintaan. SACP:n merkittävimpiä poliitikkoja ovat olleet Joe Slovo ja hänen vaimonsa Ruth First sekä Chris Hani. Puolueen nykyinen pääsihteeri on Blade Nzimande. Puolueen puheenjohtaja Charles Nqakula on Etelä-Afrikan turvallisuusministeri.


title: Etelä-Afrikan kommunistinen puolue

text: Apartheid-hallinnon lopun jälkeen puolue on ollut liitossa ANC:n ja Etelä-Afrikan ammattiliittojen kansalliskongressin (COSATU) kanssa. SACP on osallistunut parlamenttivaaleihin ANC:n listoilla. Puolueella on Etelä-Afrikan parlamentissa useita kymmeniä edustajia jotka toimivat osana ANC:n ryhmää. Puolueen jäseniä on myös Etelä-Afrikan hallituksessa. Liittolaisten välisiin suhteisiin on viimeisten vuosien aikana muodostunut jännitteitä, kun COSATU ja SACP ovat vaatineet suurempaa vaikutusvaltaa päätettäessä maan makroekonomisesta politiikasta. Loppuvuonna 2008 ANC:stä erosi/erotettiin joukko huomattavia vaikuttajia, jotka perustivat Kansan kongressi -puolueen. Keskeisellä sijalla ANC:stä lähteneiden kritiikissä on ollut kommunistien ANC:ssä saama vaikutusvalta.


title: Paco Montañés

text: Francisco "Paco" Montañés Claverías (s. 8. lokakuuta 1986 Castellón de la Plana, Castellón, Valencian alue, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Zaragozaa ja on pelipaikaltaan laitalinkki.


title: Paco Montañés

text: Montañés pelasi vuosina 2004–2006 Barcelonan reservijoukkueissa Barcelona C:ssä (Tercera División) ja Barcelona B:ssä (Segunda División B). Hän debytoi Primera Divisiónissa 13. toukokuuta 2006 Sevillaa vastaan ja se jäikin hänen ainoaksi ottelukseen Barcelonan edustusjoukkueessa. Sittemmin Montañés pelasi Villarreal B:ssä ja Ontinyentissa Segunda División B:tä. Kaudet 2010–2012 hän vietti Segunda Divisiónissa pelanneessa Alcorcónissa, jossa teki kaudella 2010–2011 seitsemän maalia 37 ottelussa ja kaudella 2011–2012 nousukarsinta mukaan lukien yhdeksän maalia 42 ottelussa.


title: Paco Montañés

text: Montañés siirtyi kaudeksi 2012–2013 Zaragozaan ja teki ensimmäisen maalinsa Primera Divisiónissa 10. marraskuuta 2012 Deportivon verkkoon.


title: Jore

text: Jore (oik. Jorma Sakari Vastelin, 30. elokuuta 1963 – 24. syyskuuta 1993) oli suomalainen punk-laulaja ja lauluntekijä. 1979–1982 toiminut Nolla nolla nolla oli Joren ensimmäinen levyttänyt yhtye. Varsinaisen toimintansa aikana yhtye julkaisi yhden EP-levyn, "Oodeja simasuille", vuonna 1981. 1982 Jore vieraili Laman albumilla ja lauloi oman kappaleensa "Turpa kiinni ja nussi". Nolla nolla nollan hajottua Jore liittyi Musta Paraati -yhtyeeseen. Jore oli mukana yhtyeen ensimmäisellä singlellä ja ensimmäisellä albumilla Peilitalossa vuodelta 1983. Mustasta paraatista erottuaan Jore perusti Silmät-yhtyeen, joka levytti yhden singlen ja yhden kokoelmakappaleen vuonna 1983. Nolla nolla nolla kokoontui yhtä keikkaa varten 1984 ja sai sen jälkeen mahdollisuuden tehdä albumin. Vuoden 1984 lopussa Jore liittyi Kuudes tunti -yhtyeeseen, joka oli jo julkaissut yhden albumin. Jore teki bändin kanssa yhden singlen lähes valmiiksi, mutta se jäi aikoinaan julkaisematta. Kappaleet julkaistiin 2013 Kuudennen tunnin ainoan albumin uudelleenjulkaisulla. Kuudes tunti lopetti toimintansa 1985. Tämän jälkeen Jore äänitti studiossa Dead Society -yhtyeen kanssa, mutta näitä äänityksiä ei ole julkaistu. Jore kuoli 1993 synnynnäisen sydänvian takia Virossa. Hetki ennen kuolemaansa Jore oli muuttanut Suomesta Viron puolelle kommuuniin Saarenmaalle rakentamaan suunnitelmissaan ollutta äänitysstudiota. Samaisessa Saarenmaaprojektin taiteilijakommuunissa vaikutti maolaisena tunnettu Itu-ryhmän guru Matti Puolakka.


title: Oliver Tambo

text: Oliver Reginald Tambo (27. lokakuuta 1917 – 24. huhtikuuta 1993) oli eteläafrikkalainen lakimies ja kansalaisoikeusaktivisti, joka toimi ANC:n puheenjohtajana vuodesta 1967 vuoteen 1993 asti. Oliver Tambo oli 1940-luvulla perustamassa CYL:iä yhdessä Walter Sisulun ja Nelson Mandelan kanssa, jonka kanssa hän myös perusti Etelä-Afrikan ensimmäisen mustan lakitoimiston. Vuonna 1955 Tambo valittiin ANC:n pääsihteeriksi ja vuonna 1959 ensimmäiseksi varapuheenjohtajaksi.


title: Oliver Tambo

text: Saatuaan vuonna 1959 valtiolta pannamääräyksen Kommunismin hävittämislain nojalla, hän lähti keräämään ANC:lle tukea ulkomaiden hallituksilta. ANC:n kieltämisen ja sen puheenjohtajan Albert Luthulin kuoleman jälkeen hänestä tuli maanpaossa olevan järjestön virkaatekevä puheenjohtaja. Hänet valittiin puolueen puheenjohtajaksi virallisesti 1985 ja uudelleen vuonna 1991 palattuaan takaisin Etelä-Afrikkaan 30 maanpakovuoden jälkeen Lontoosta. Tambo sai ensimmäisen aivohalvauksen vuonna 1989 ja kuoli toisen aivohalvauksen aiheuttamiin komplikaatioihin 24. huhtikuuta 1993.


title: Walter Sisulu

text: Walter Max Ulyate Sisulu (18. toukokuuta 1912 Engcobo, Transkei – 5. toukokuuta 2003) oli eteläafrikkalainen apartheidin vastustaja ja ANC:n johtohahmo. Hän oli 1940-luvulla yhdessä Oliver Tambon ja Nelson Mandelan kanssa perustamassa ANC:n nuorisojärjestöä CYL:iä ja toimi myöhemmin keskeisessä roolissa ANC:n aseellisen siiven Umkhonto we Sizwen johdossa. Hänet valittiin vuonna 1949 ANC:n taloudenhoitajaksi, missä asemassa hän oli vuoteen 1954 asti.


title: Walter Sisulu

text: Sisulu tuomittiin Rivonian oikeudenkäynnissä elinikäiseen vankeuteen ja suoritti suuren osan vankeusrangaistuksestaan Robben Islandin vankilassa muun ANC:n johtajiston tavoin. Hänet vapautettiin 26 vankilavuoden jälkeen vuonna 1989 ja valittiin ANC:n varapuheenjohtajaksi vuonna 1991.


title: Walter Sisulu

text: Sisulun vaimo, Albertina Sisulu, oli myös aktiivinen apartheidin vastustaja. Pariskunta vihittiin vuonna 1944. He saivat viisi omaa lasta, joiden lisäksi he adoptoivat Sisulun sisaren lapset tämän kuoltua.


title: Alhola (Vuoksela)

text: Alhola oli kylä Vuokselan kunnan pohjoisosassa Neuvostoliitolle luovutetulla alueella. Alhola rajoittui koillisessa Vuoksen pohjoiseen laskuhaaraan kuuluvaan Sammutselkään. Virallisesti Alhola ei ollut oma kylänsä, vaan se oli osa Uuttakylää. Alhola kuitenkin sijaitsi erillään muusta Uudestakylästä ja muodosti oman kyläyhteisönsä, joten se käytännössä katsottiin omaksi kyläkseen.


title: Alhola (Vuoksela)

text: Alholassa oli 1900-luvun alussa 19 taloa, mutta ennen talvisotaa taloja oli jo 40. Alholassa oli myös kauppa ja kansakoulu.


title: Alhola (Vuoksela)

text: Talvisodassa Alholaa ei vallattu, mutta vuoden 1940 rauhansopimuksen mukaan se oli kuitenkin luovutettava ja väestö evakuoitiin muualle Suomeen. Jatkosodassa alue vallattiin takaisin vuonna 1941 ja väestö pääsi palaamaan koteihinsa, mutta 1944 oli alue taas luovutettava ja väestö evakuoitava. Suomalaisten jättäessä kylän loppukesällä 1944, kylän talot jäivät pääasiassa ehjinä paikoilleen. Neuvostoliitolle siirryttyään kylää ei kuitenkaan asutettu, vaan rakennukset purettiin ja siirrettiin muualla. Nykyisin kylä on asumaton ja asutuksesta muistuttavat huonokuntoiset tiepohjat, rakennusten kivijalat ja puutarhakasvillisuus.


title: Korvensuoran suuralue

text: Korvensuoran suuralue on yksi Oulun kahdestakymmenestäkolmesta suuralueesta. Se sijaitsee valtatien 20 varrella kaupungin pohjoisosassa, ja rajoittuu Kaijonharjun, Jäälin, Myllyojan, Puolivälinkankaan ja Sanginsuun suuralueisiin. Suuralueella asuu noin 6 600 asukasta, ja siellä on 6 085 työpaikkaa.Alueen tärkeimmät liikenneväylät ovat Kuusamontie sekä siihen liittyvät Raitotie ja Ylikiimingintie. Alueella on myös kattava kevyen liikenteen väylästö.


title: Lore (Star Trek)

text: Lore oli androidi televisiosarjassa "Star Trek – uusi sukupolvi". Lore on täysin identtinen ulkonäöltään "veljensä" Datan kanssa ja samoin kuin Dataa, myös Lorea esitti näyttelijä Brent Spiner.


title: Lore (Star Trek)

text: Loren rakensi Noonien Soong ja tämän vaimo Juliana Soong Omicron Theta -tähdellä B-4:sen jälkeen ja ennen Dataa. Lorella oli yli-inhimilliset voimat sekä enemmän nopeutta ja älykkyyttä verrattuna ihmiseen. Hänen tunneohjelmansa oli myös hyvin kehittynyt, mutta tuntemattomasta syystä Lore alkoi osoittaa merkkejä henkisestä epätasapainosta, pahansuopuudesta sekä ylimielisyydestä ihmisiä kohtaan. Soongia vaadittiin sammuttamaan Lore, koska hän herätti pelkoa ihmisten parissa. Lore myöhemmin väitti heidän olleen kateellisia, koska pitivät häntä liian täydellisenä.


title: Lore (Star Trek)

text: Jaksossa "Datalore" Data löysi Loren vuonna 2364 ja tohtori Beverly Crusher ryhmänsä kanssa kokosi hänet. Pian kuitenkin Loren mielenhäiriöt nousivat pintaan. Hän kytki Datan pois päältä ja esiintyen veljenään Lore yritti ottaa Enterprisen haltuunsa. Hänet kuitenkin sädetettiin avaruuteen ennen kuin hän ehti tappaa ketään.


title: Lore (Star Trek)

text: Soong kutsui Datan Terlina III:seen jaksossa "Brother" antaakseen hänellä tunnesirun, jonka avulla hän voisi kokea samoja tunteita kuin ihmiset. Lorekin sai tietää kutsusta, tekeytyi Dataksi ja sai Soongin antamaan sirun hänelle. Sen jälkeen Lore hyökkäsi Soongin kimppuun ja pakeni.


title: Lore (Star Trek)

text: Jaksossa "Descent" Loresta oli tullut Borgryhmän johtaja ja hän onnistui houkuttelemaan Datan puolelleen taistelemaan Liittoa vastaan. Borgit kuitenkin syrjäyttivät Loren ja tämä yritti paeta. Data kuitenkin seurasi häntä ja joutui ampumaan Lorea itsepuolustukseksi. Sen jälkeen Data sammutti hänet ja otti veljeltään tunnesirun. Tarkkaa tietoa Loren myöhemmistä vaiheista ei ole.


title: HOT (ohjus)

text: HOT ("Haut Subsonique, Optiquement Téléguidé, Tire d'Un Tube") on saksalais-ranskalaisen Euromissilen (nykyisin osa MBDA:ta) panssarintorjuntaohjusjärjestelmä. Ohjusta on valmistettu vuodesta 1978.


title: HOT (ohjus)

text: HOT on optisesti ohjattava ja ohjauskomennot välitetään ohjukselle sen perästä purkautuvaa johdinta pitkin. HOT-2 otettiin käyttöön 1986. Siinä on suurempi taistelukärki ja neljän kilometrin kantama ohjuksen lentäessä 900 km/h. HOT-3 käyttää kaksoisontelokärkeä ja siinä on parannettu häirinnänsieto. Kaksoisontelokärjellä varustettu HOT-3 valittiin vuonna 1997 Eurocopter Tiger-taisteluhelikopterin pääohjusaseistukseksi.


title: Kingston (Norfolkinsaari)

text: Kingston on Australialle kuuluvan Norfolkinsaaren territorion pääkaupunki. Sen arvioitu asukasluku vuonna 2014 oli 880 henkeä. Kaupunki sijaitsee saaren ainoalla tasaisella alueella lähellä merenpintaa.


title: SS.11

text: SS.11 (sol-sol, maasta-maahan) on ranskalaisen Nord Aviationin ensimmäisen sukupolven (MCLOS) panssarintorjuntaohjusjärjestelmä, joka otettiin käyttöön Ranskassa 1956. Yhdysvalloissa ohjus tunnettiin nimellä AGM-22. 1980-luvulle mennessä ohjusta valmistettiin 180 000 kappaletta. Halvan hintansa vuoksi siitä tuli suosittu etenkin kolmannen maailman maissa. Ohjus oli kenttäkelpoinen ja sen saattoi laukaista jopa ilman varsinaista lähtötelinettä vain irrallisen etutuen varasta.


title: SS.11

text:
Ohjus on edelleen kehitelty SS.10-ohjuksesta. Kehitystyö alkoi 1953 nimellä Nord-5210. Tärkeimmät parannukset olivat parempi panssarinläpäisy ja pidempi toimintamatka.
Huomattavasti SS.10:ta raskaampana se ei enää soveltunut jalkaväen käytettäväksi, vain ajoneuvoihin asennettavaksi. Ranskan armeijassa ohjus sai nimen SS.11. Ohjus oli mahdollisimman yksinkertainen ja esimerkiksi vakautus toteutettiin hitaalla pyörimisliikkeellä pituusakselin ympäri, joka saatiin sijoittamalla siivet hieman kulmaan. Myöhemmässä B-versiossa osa elektroniikasta toteutettiin puolijohteilla.


title: SS.11

text: Ohjuksen nopeus on 190 m/s ja kantama 500 m – 3 km. Laukaisussa boosteriraketti palaa 1,2 s ja sen jälkeen matkalentomoottori korkeintaan 20 sekuntia. Ohjuksessa voitiin käyttää useaa erityyppistä taistelukärkeä. Ontelokärki 140AC läpäisi 60 cm panssaria. Sirpalekärjet olivat 140AP02 ja 140AP59. Edellinen pystyi läpäisemään ohuen panssarin ennen räjähtämistä ja jälkimmäinen räjähti osuessaan kohteeseen. Merimaaleja vastaan tarkoitettu kärki oli 140CCN. Lisäksi oli harjoituskärki.


title: SS.11

text: Yhdysvalloissa ohjus otettiin käyttöön 1961. Sitä käytettiin UH-1B Huey -helikoptereissa. Taistelukäyttöön se tuli 1966 Vietnamissa. Yhdysvalloissa ohjus korvattiin 1976 lähtien BGM-71 TOWilla.


title: SS.11

text: SS.11:n tyyppisen MCLOS-ohjuksen ("Manual Command to Line of Sight") ohjaus tapahtuu ohjaamalla ohjusta ohjausvivun avulla. Komennot välittyvät ohjuksesta purkautuvaa johtoa pitkin.


title: SS.11

text: Ohjus oli varsin vaikea hallita sillä toisin kuin esimerkiksi Vickers Vigilant, ohjus jatkoi siihen suuntaan mihin komento päättyi. Jos ampuja korjasi kaarrolla ohjuksen suuntaa, kaarto lopetettiin uudella komennolla haluttuun suuntaan. Ohjuksista vain 10 % osui amerikkalaiskäytössä maaliinsa.


title: SS.11

text: SS.11 -ohjusta on käytetty myös Suomessa. Ohjus oli ensisijaisesti Rannikkotykistön käyttämä väylätorjuntaohjus. Suomessa ohjukseen kehitettiin kevyt liikuteltava puinen laukaisuteline, joka todettiin käyttökelpoiseksi koe- ja harjoitusammunnoissa. Suomalaiset ohjusampujat valittiin tarkoin. Osumatarkkuus oli näin selvästi parempi kuin mitä kokemukset muualla olivat. Pääsyy ohjuksen käytöstä poistumiseen oli tuotannon päättyminen.


title: SS.11

text: Yksi riisuttu kappale ohjusta oli pitkään asetettuna Suomenlinnan Rannikkotykistömuseoon. Alkuvuodesta 2008 se varastoitiin muun museokaluston mukana, koska vanha ammuskellari jossa museo on sijainnut, jouduttiin poistamaan museokäytöstä homevaurioiden ja sortumisvaaran vuoksi. Uutta tilaa etsitään. Kesäkaudeksi 2008 ohjus oli sijoitettu Suomenlinnan Maneesiin.


title: SS.11

text: Yksi ohjus on ollut alkuvuodesta 2015 lähtien esillä Turussa merikeskus Forum Marinumin perusnäyttelyssä Kruununmakasiinin rakennuksessa. Se on sijoitettu merivoimien osastolle yhdessä P-15 Termit-ohjuksen (MtO 66) kanssa.


title: Luhtala

text: Luhtala tarkoittaa seuraavia:


title: Koskelan suuralue

text: Koskelan suuralue on yksi Oulun kaupungin kahdestakymmenestäkolmesta suuralueesta, ja se sijaitsee keskustan pohjoispuolella valtatien 4 länsipuolella. Suuralueella asuu noin 11 000 asukasta ja siellä on 2 182 työpaikkaa.


title: Hirvisaari (Vuoksela)

text: Hirvisaari oli entisen Vuokselan kunnan pohjoisin kylä Neuvostoliitolle luovutetulla alueella. Hirvisaari oli nimensä mukaisesti alkujaan saari, mutta Vuoksen laskun myötä, vuonna 1857, Hirvisaari kasvoi kiinni mantereeseen luoteisosastaan. Tuolloin myös Sikosaari kasvoi kiinni Hirvisaaren eteläpäähän. Tämän jälkeen Hirvisaari rajoittui lännessä Vuoksen pohjoiseen laskuhaaraan, pohjoisessa Vuoksen leventymään, Torhonjärveen, sekä etelässä ja lännessä Vuoksen lahdeksi muuttuneeseen Sammutselkään. Aivan Hirvisaaren pohjoisin osa kuului Räisälään. Hirvisaaresta oli maayhteys vain luoteeseen Vuoksenrannan kunnan alueelle. Hirvisaaren eteläpäästä oli kuitenkin pääsi kuitenkin Liuhaniemen lautalla muualle Vuokselaan.


title: Hirvisaari (Vuoksela)

text: Virallisesti Hirvisaari ei ollut oma kylänsä, vaan osa Uuttakylää. Hirvisaari muodosti kuitenkin muusta Uudestakylästä erillisen itsenäisen kyläyhteisönsä, joten se käytännössä katsottiin useimmiten omaksi kyläkseen.


title: Hirvisaari (Vuoksela)

text:
Vuokselan kylä oli pinta-alaltaan laaja haja-asutuskylä, jossa oli ennen talvisotaa noin 70 taloa
. Kylässä oli myös oma kansakoulu (per. 1918). Liuhaniemen lautalta johti kylän halki Vuoksenrantaan kulkeva tie.
Hirvisaaren kaakkoispuolella Hirvisaaren ja Kuninkaanristin kylien välisessä Vuoksen salmessa on Pähkinäsaaren rauhan rajan rajakivi, "Uunikivi".


title: Hirvisaari (Vuoksela)

text: Talvisodassa Hirvisaarta ei vallattu, mutta vuoden 1940 rauhansopimuksen mukaan se oli kuitenkin luovutettava ja väestö evakuoitiin muualle Suomeen. Jatkosodassa alue vallattiin takaisin vuonna 1941 ja väestö pääsi palaamaan koteihinsa, mutta 1944 oli alue taas luovutettava ja väestö evakuoitava. Nykyisin kylä on lähes asumaton, vain aivan itäisimmässä osassa, Pulkkilassa (nyk. ), on jonkin verran asutusta.


title: Puolivälinkankaan suuralue

text: Puolivälinkankaan suuralue on yksi Oulun kaupungin kahdestakymmenestäkolmesta suuralueesta, ja se sijaitsee keskustan pohjoispuolella valtatien 4 itäpuolella. Suuralue rajoittuu Kaijonharjun, Korvensuoran, Koskelan, Myllyojan ja Tuiran suuralueisiin. Suuralueella asuu noin 7 300 asukasta ja siellä on 2 741 työpaikkaa.


title: Hirvisaari

text: Hirvisaari tarkoittaa seuraavia maantieteellisiä paikkoja:Hirvisaari on myös seuraavien henkilöiden sukunimi:


title: Barry Humphries

text: John Barry Humphries (s. 17. helmikuuta 1934 Kew, Melbourne, Victoria) on australialainen koomikko, satiirikko, näyttelijä, tuottaja ja käsikirjoittaja.


title: Barry Humphries

text: Parhaiten Humphries tunnetaan alter egoistaan Dame Edna Everagesta ja Les Pattersonista. Dame Edna on yksi maailman pitkäikäisimmistä komediahahmoista: kotirouva Moonee Pondsin esikaupunkialueelta sai lavadebyyttinsä Melbournessa joulukuussa 1955.


title: Barry Humphries

text: Humphries on ollut naimisissa neljä kertaa. Hänellä on kahdesta liitosta yhteensä neljä lasta.


title: Tuiran suuralue

text: Tuiran suuralue on yksi Oulun kaupungin kahdestakymmenestäkolmesta suuralueesta, ja se sijaitsee keskustan ja Oulujoen pohjoispuolella valtatien 4 länsipuolella. Se rajoittuu keskustan, Koskelan, Myllyojan, Nuottasaaren ja Puolivälinkankaan suuralueisiin. Suuralueella asuu lähes 9 000 asukasta ja siellä on 2 512 työpaikkaa .


title: Kontula (Vuoksela)

text: Kontula on kylä entisen Vuokselan kunnan itäosassa Neuvostoliitolle luovutetulla alueella. Virallisesti Kontula oli osa Noisniemen kylää, mutta se sijaitsi erillään muusta Noisniemestä ja muodosti oman kyläyhteisönsä, jonka vuoksi se käytännössä katsottiin omaksi kyläkseen. Kontula rajoittui lännessä Kuninkaanristin kylään, etelässä Vuoksen pohjoiseen laskuhaaraan, etelässä ja idässä Räihärannan kylään sekä pohjoisessa Räisälän kunnan Humalaisten kylään.


title: Kontula (Vuoksela)

text: Ennen talvisotaa Kontulassa oli noin 40 taloa. Omaa koulua kylässä ei ollut vaan koulua käytiin läheisen Räihärannan kylän koulussa.


title: Kontula (Vuoksela)

text: Ennen Vuokselan seurakunnan (1914) ja kunnan (1917) perustamista Kontula kuului Sakkolaan.


title: Kontula (Vuoksela)

text: Talvisodassa Kontulaa ei vallattu, mutta vuoden 1940 rauhansopimuksen mukaan se oli kuitenkin luovutettava ja väestö evakuoitiin muualle Suomeen. Jatkosodassa alue vallattiin takaisin vuonna 1941 ja väestö pääsi palaamaan koteihinsa, mutta 1944 oli alue taas luovutettava ja väestö evakuoitava. Nykyisin kylässä on jonkin verran asutusta, mutta se luetaan osaksi Räihärannan kylää.


title: Matāʻutu

text: Mata-Utu (tai Matāʻutu) on Wallis- ja Futunasaarten pääkaupunki. Kaupunki sijaitsee Walliksen saarella, Hahaken alueella, jonka pääkaupunki se myös on. Mata-Utun asukasluku vuonna 2003 oli 1 191.


title: Reino Ala-Kulju

text: Reino Ala-Kulju (25. huhtikuuta 1898 Kuortane – 5. elokuuta 1983 Seinäjoki) oli suomalainen poliitikko, rovasti ja kouluneuvos. Hän oli eduskunnassa IKL:n listalta 1933–1939, ja kokoomuksesta 1952–1954 ja 1959–1966. Ala-Kulju oli presidentin valitsijamiehenä vuosina 1950, 1956 ja 1962. Hän oli IKL:n pääsihteeri 1932–1936 ja AKS:n varapuheenjohtaja.


title: Reino Ala-Kulju

text: Vuonna 1964 Ala-Kulju yhtyi Margit Borg-Sundmanin alulle panemaan eduskuntakyselyyn Hannu Salaman eräissä piireissä pahennusta herättäneen "Juhannustanssit"-romaanin vuoksi.


title: Reino Ala-Kulju

text: Ala-Kulju oli koulutukseltaan filosofian maisteri. Hän toimi opettajana (1927–1963) ja rehtorina (1952–1963) Seinäjoella. Hänet oli myös vihitty papiksi 1929. Ala-Kuljun vanhemmat olivat maanviljelijä Aleksanteri Ala-Kulju ja kansanedustaja Eveliina Ala-Kulju. Reino Ala-Kuljun vaimo oli Kerttu Sylvia, o.s. Soiniemi. He avioituivat 1928.


title: Reino Ala-Kulju

text: Ala-Kulju osallistui sisällissotaan 1918 valkoisten riveissä ja haavoittui 18.3.1918 Oripohjassa.


title: Proteiinisynteesi

text: Proteiinisynteesi on biologinen prosessi, jolla solu valmistaa aminohapoista proteiineja. Sen perustana on geenin emäsjärjestys, joka transkription ja translaation sekä mahdollisen lisämuokkauksen kautta tuottaa toimivan proteiinin. Solujen proteiinisynteesi tapahtuu ribosomien avulla.


title: Proteiinisynteesi

text: Transkriptio tarkoittaa lähetti-RNA-molekyylin valmistamista solun tumassa. Entsyymi nimeltä RNA-polymeraasi avaa DNA-ketjun kaksoiskierteen halutun geenin kohdalta ja aloittaa matkan DNA-juostetta pitkin. Edetessään RNA-polymeraasi syntetisoi yksijuosteisen lähetti-RNA-molekyylin käyttäen muottinaan DNA:ta.


title: Proteiinisynteesi

text: Valmista lähetti-RNA:ta muokataan ennen seuraavaa vaihetta, translaatiota. Sen päihin lisätään nukleotidisekvenssit, jotka suojaavat sitä solun RNA:ta hajottavilta mekanismeilta. Myös eukaryoottisoluille ominainen lähetti-RNA:n silmukointi tapahtuu tässä vaiheessa.


title: Proteiinisynteesi

text: Translaatiossa lähetti-RNA:n nukleotidien järjestys käännetään geneettisen koodin mukaisesti polypeptidiketjun aminohappojärjestykseksi. Tätä varten lähetti-RNA kuljetetaan solulimassa sijaitsevan ribosomin luo. Jos tuotettava proteiini on kalvoproteiini, solun sisäisen kalvojärjestelmän osa tai solusta ulos eritettävä proteiini kuten hormoni, ribosomi kiinnittyy solulimakalvostoon tai tumakotelon ulkoseinään. Muuten proteiinisynteesi jatkuu vapaana solulimassa olevassa ribosomissa.


title: Proteiinisynteesi

text: Ribosomin pinnalla siirtäjä-RNA-molekyylien paikalle kuljettamat aminohapot liitetään toisiinsa peptidisidoksilla pitkäksi ketjuksi, jonka järjestyksen määrää lähetti-RNA:n emäsjärjestys. Tämä perustuu kolmen peräkkäisen emäksen ryhmiin, tripletteihin eli kodoneihin, joita kutakin vastaa tietty aminohappo. Proteiinisynteesin aloituskohtaa merkitsee oma kodoni, joka koodaa myös metioniini-aminohapon liittämistä ketjuun. Ribosomi lopettaa polypeptidiketjun muodostamisen kohdattuaan yhden kolmesta lopetuskodonista.


title: Proteiinisynteesi

text: Translaation jälkeen proteiini ei yleensä ole vielä sellaisenaan toimintakelpoinen. Polypeptidiketju on alkanut jo translaation aikana kiertyä proteiinin toiminnan kannalta ratkaisevaan sekundaari- ja tertiaarirakenteeseen. Toiset proteiinit, ns. kaitsijaproteiinit, voivat auttaa tässä.


title: Proteiinisynteesi

text: Muita mahdollisia muutoksia valmistuvaan proteiiniin ovat esimerkiksi rikkisiltojen muodostuminen ketjun aminohappojen välille, hiilihydraatti-, lipidi- tai fosfaattiosien liittäminen, muutaman aminohapon poisto tai jopa ketjun entsymaattinen katkaisu (kuten insuliini-hormonin muodostuksessa).


title: Proteiinisynteesi

text: Proteiinin jatkokäsittely jatkuu vielä solulimakalvostossa ja Golgin laitteessa. Proteiini saavuttaa lopullisen muotonsa. Ja mikäli solu ei tarvitse sitä itse, solu pakkaa sen kalvorakkulaan ja antaa sen eksosytoosin kautta toisille soluille.


title: Proteiinisynteesi

text: Bakteerien proteiinisynteesin käynnistymiseen tarvitaan ribosomi sekä F-metyylin siirtäjä-RNA, Mg -ioneja sekä proteiinitekijät F1, F2 ja F3. Lähetti-RNA liittyy 30S-alayksikköön. Tarvitaan myös GTP:tä, ja F2 on GTP-aasi. Proteiinisynteesin etenemiseen tarvitaan sekä Tu että Ts, jotka vastaavat eukaryoottien transferaasi I:t. S-alayksikössä on peptidyylitransferaasi, joka synnyttää peptidisidoksen. G-faktori irrottaa siirtäjä-RNA:n, kun peptidisidos on syntynyt. Siinä on vapaita tioliryhmiä, sen molekyylipaino on 80 000 ja se vastaa eukaryoottien transfereeasi II:ta.


title: Paul Verschuren

text: Paul Michael Verschuren (26. maaliskuuta 1925 Breda, Alankomaat – 19. helmikuuta 2000 Helsinki) oli katolinen pappi ja piispa. Hän oli lakitieteen tohtori ja toimi professorina Rooman Gregorius-yliopistossa. Vuonna 1964 hän muutti Suomeen apulaispiispaksi ja toimi Helsingin katolisen hiippakunnan piispana vuosina 1967-1998.


title: Paul Verschuren

text: Verschuren vihittiin papiksi vuonna 1950. Vuonna 1964 hänet vihittiin Aquae Sirensesin titulaaripiispaksi voidakseen valmistautua apulaispiispana Helsingin piispaksi Gulielmus Cobbenin jälkeen. Virkaanasettamisen toimitti Cobben itse ja Verschuren aloitti tehtävänsä Helsingin piispana 1967. Nopeasti maan molemmat kielet oppinut Verschuren saavutti Suomessa näkyvän aseman keskustelevana intellektuellina ja oli Pohjoismaiden piispainkokouksen keskeinen vaikuttaja koko piispainkautensa. Hän jäi sairauseläkkeelle syyskuussa 1998 ja kuoli pitkäaikaiseen sairauteen helmikuussa 2000 Helsingissä. Hänet on haudattu Turun katoliselle hautausmaalle.


title: Tokushiman prefektuuri

text: Tokushiman prefektuuri () on yksi Japanin prefektuureista. Se sijaitsee Shikokun saarella, Japanissa ja sen pääkaupunki on Tokushima.


title: Tokushiman prefektuuri

text:
Tokushima on Shikokun itäisin prefektuuri. Sen rajanaapurit ovat Kōchi ja Ehime lännessä ja Kagawan prefektuuri pohjoisessa. Muilta suunnilta prefektuuri rajautuu Seton sisämereen ja Tyyneen valtamereen.
Tokushima on vuoristoista aluetta, jonka Shikokun vuoristo jakaa keskeltä pohjois- ja eteläosaa. Vuoriston keskellä sijaitseva Tsurugi (1 955m) on Shikokun toiseksi korkein vuori.


title: Tokushiman prefektuuri

text:
Tokushiman prefektuurissa on 8 kaupunkia.
Tokushima tunnettiin aikaisemmin Awan provinssina.


title: Nonstop

text: Nonstop, Non stop tai Non-stop voi tarkoittaa ainakin seuraavia asioita:


title: 9M14 Maljutka

text: 9M14 ”Maljutka” (, , ) on Neuvostoliiton ensimmäisen sukupolven, manuaalisella komento-ohjausjärjestelmällä (MCLOS) varustettu panssarintorjuntaohjus. Se oli ensimmäinen neuvostoliittolainen miesvoimin siirrettävä ohjus ja luultavasti eniten valmistettu. Neuvostoliitossa ohjusta tehtiin 25 000 kappaletta vuodessa 1960- ja 1970-luvuilla ja sen kopioita on valmistettu eri nimillä ainakin viidessä maassa.


title: 9M14 Maljutka

text: Ohjuksen kehitystyö alkoi heinäkuussa 1961 kahdessa eri suunnittelutoimistossa, Tulassa ja Kolomnassa. Ohjuksen esikuvia olivat 1950-luvun länsimaiset ohjukset kuten Ranskan ENTAC ja sveitsiläinen Cobra. Kolomnan koneensuunnitteluinstituutin prototyyppi otettiin tuotantoon ja ohjus palveluskäyttöön 16. syyskuuta 1963.


title: 9M14 Maljutka

text: Neuvostoliitossa ohjukset sijoitettiin moottoroitujen jalkaväkipataljoonien panssarintorjuntajoukkueisiin. Joka joukkueessa oli kaksi ohjusryhmää, joissa kussakin oli kaksi ohjuspartiota. Jokaisella ohjuspartiolla oli kaksi ampumalaitetta ja yksi RPG-7-sinko. Sinkoja tarvittiin panssarivaunujen lähitorjuntaan ohjuksen 500 metrin minimiampumaetäisyyden vuoksi.


title: 9M14 Maljutka

text:
Ohjus kuului myös BMP-1-, BMP-2- ja BRDM-2-rynnäkköpanssarivaunujen ja Mi-2-, Mi-8- ja Mi-24-helikopterien varustukseen.
Ohjuksen maa-ampumalaite on mallia 9P111. Ampumalaite koostuu myös ohjuksen kuljetuslaatikkona toimivasta alustasta, 9S415-mallisesta joystickillä varustetusta ohjausyksiköstä ja 9Š16-tähtäysperiskoopista. Manuaalinen komento-ohjaus vaatii ampujalta melkoista taitoa ja herkeämätöntä keskittymistä. Ohjauskomennot välitetään ohjukselle sen perästä purkautuvaa kuparilankaa pitkin. Alle kilometrin päähän ampuja voi tähystää maalia ja ohjuksen lentoa paljaalla silmällä, pitemmillä ampumaetäisyyksillä käytetään tähtäysperiskooppia. Välittömästi laukaisun jälkeen ohjus ohjautuu ylöspäin välttääkseen esteet ja pienin ampumaetäisyys on noin 500 metriä. Lyhyemmillä lyhyemmillä etäisyyksillä tähtäysmahdollisuus on käytännössä olematon. Myöhemmissä Maljutka 2 -ohjuksissa, joiden ohjausjärjestelmä on puoliaktiivinen komento-ohjaus (SACLOS), ampujan pitää vain pitää tähtäin maalissa.


title: 9M14 Maljutka

text: Ohjuksen lentonopeus on sen eri versioilla välillä 115–130 m/s. Panssarin läpäisy on mallista riippuen 200–800 mm, uudemmilla versioilla parempi. Suurin ampumaetäisyys on noin 3 000 metriä, johon lentoaika 30 sekuntia.


title: 9M14 Maljutka

text: Pohjoisvietnamilaiset käyttivät ohjusta 1972 Etelä-Vietnamin joukkoja vastaan jonkinlaisella menestyksellä. Erityisen merkittäväksi ohjus nousi vuoden 1973 jom kippur -sodassa Syyrian ja Egyptin käyttäminä. Keskimäärin joka divisioona ampui 2 000 ohjusta ja neuvostolähteiden mukaan Israel menetti tämä tuloksena 800 panssarivaunua, puolet menetyksistään. Joissa lähteissä on mainittu 1 063 vaunua, johon sisältyvät varmaankin myös alle vuorokaudeksi taisteluista poistuneet. Ohjuksen osumatodennäköisyydeksi jäi tositilanteessa 2–25 % ampujien harjoituksesta riippuen.


title: Rotax 912

text: Rotax 912 on itävaltalaisen Rotaxin valmistama lentokonemoottori. Moottori on tyypiltään vapaastihengittävä, ilma- ja vesijäähdytteinen 4-sylinterinen mäntämoottori. Sitä käytetään erityisesti ultrakeveissä lentokoneissa.


title: Rotax 912

text: Moottorista on neljä versiota:


title: Rotax 912

text: Ensimmäiset Rotax 912:t olivat 80 hevosvoimaisia. Ensimmäisenä 912A tuli käyttöön Diamond Aircraftin Diamond DA20 A1 Katana-koneeseen.


title: Rotax 912

text: Moottorin melutaso on huomattavasti alempi kuin aiempien lentomoottoreiden.